टटका खबर, अतवार, ११ मार्च २०१२ – टटका खबर\nटटका खबर, अतवार, ११ मार्च २०१२\nरालोद नेता जयंत चौधरी के अपना सम्मान लायक नइखे लागत यूपी के विधायकी. संसद बनल रहे के संकेत देत बाड़न. कांग्रेस का साथ मिल के चुनाव लड़त घरी रालोद उनुका के अगिला मुख्यमंत्री बतावत रहुवे. बाकिर पिछलो बेर ले कम सीट जीतला का बाद मन टूट गइल बा रालोद के.\nईमानदारी से चुनाव ना होखे के अनेसा देखत बसपा तय कइलसि कि ऊ स्थानीय निकायन के चुनाव ना लड़ी. अतने ना अगर बसपा के कवनो नेता भा पदाधिकारी चुनाव लड़ी त ओकरा के पार्टी से निकाल देबे के बात कहले बाड़ी मायावती.\nसपा राज आवते गुण्डाराज के वापसी के बात कहत मायावती एह पर चिन्ता जतवली. कहली कि हाल में भइल चुनाव के सीधा असर केन्द्र के राजनीति पर पड़ी. जवना से लोकसभा के मध्यावधि चुनाव के अनेसा बन गइल बा.\nबसपा के सगरी समितियन के आजु भंग कर दिहल गइल. बसपा अब अपना के फेर से सरिहाई.\nबस्ती जेल में कैदियन आ बंदी रक्षकन का बीच भइल गोलीबारी में तीन गो कैदियन के मौत हो गइल. प्रशासन हालात काबू में बतावत बा.\nमेरठ आ लखनऊ का बीच आजु से एगो नया राज्यरानी एक्सप्रेस शुरू हो गइल जवन मेरठ से सबेरे चार पचपन पर खुली आ एक बजे लखनऊ चहुँपी. लखनऊ से दू बज के अड़तीस मिनट पर खुली आ रात साढ़े दस बजे मेरठ चहुँपी.\nमिर्जापुर में काल्हु एगो नया बिआहल मरद मेहरारू के मौत गंगा नदी में नहात घरी डूबला का चलते हो गइल. दुनु के लाश मिल गइल बा. विंध्याचल में देवी दर्शन से पहिले ई लोग नदी में नहाये गइल रहुवे.\nबिहार सरकार मोतिहारी में केन्द्रीय विश्वविद्यालय चाहत बिया जबकि केन्द्र गया में बनावल चाहत बिया. एह विवाद में कपिल सिब्बल के कहना बा कि विश्वविद्यालय अइसनका जगहा बनो जवन वायुमार्ग समेत दोसरो यातायात के सुविधा से जुड़ल होखे. एह से गया के बढ़िया जगह मानल जात बा.\nसिवान का बैकुंठपुर में काल्हु लागल आगलगी से चार गो घर स्वाहा हो गइल.\nकाल्हु सारण का एकमा में जमीन के झगड़ा में दु गो फरीक में गोलीबारी हो गइल. बतावल जात बा कि एकमा के डा॰ एस कुमार एगो जमीन घेरवावत रहले तबले कामेश्वर सिंह मुन्ना अपना साथियन का साथ चहुँप गइले काम रोकवावे खातिर. बाद में पुलिस चहुँपल आ दुनु फरीक से शांति से रहे के कहलसि. पुलिस मामिला देखत बिया कि केकर जमीन हऽ.\nशनिचर के भइल कोआपरेटिव बैंक के रुपिया लूट मामिला में अबही ले चार जने गिरफ्तार भइल बाड़न जवना में बैंक के एगो कर्मचारियो शामिल बा. पुलिस के अबही ले लूट के रुपिया हाथे नइखे लागल.\nमध्य प्रदेश के एगो मंत्री कैलाश विजय वर्गीर पिछला दिने मारल गइल आईपीएस नरेन्द्र कुमार के परिवार वालन के चेतवलन कि सरकार पर अनर्गल आरोप लगावल बंद करे लोग. कहलन कि ई कांग्रेस के साजिश का चलते भइल बा.\nकेन्द्रीय मंत्री पी चिदम्बरम के नाम देवास एंट्रिक्स घोटाला में आवे लागल बा. पिछला कुछ समय से चिदम्बरम के नाम लगातार कवनो ना कवनो घोटाला में आवत रहत बा.\nराजग में शामिल भइल सुब्रह्मण्यम स्वामी के जनता पार्टी आ रामदास अठावले के पार्टी आरपीआई.\nआरएसएस चेतवलसि कि अगर भाजपा के रंगढंग ना बदलल त साल २०१४ के चुनावो में ओकरा सफलता ना मिल पाई.\nउत्तराखंड में कांग्रेस आजुओ आपन नया नेता ना चुन सकल जवना से ओहिजा राजनीतिक अनिश्चितता के माहौल बनल बा. एह बीच बसपा के तीन गो विधायक कांग्रेस के बत्तीस गो विधायक वाला दल के आपन समर्थन देबे आ सरकार में शामिल रहे के बाति कहले बाड़न. दिक्कत अब बहुमत के नइखे, कांग्रेस के आपसी गुटबाजी के.\nउत्तराखंड से राज्य सभा के अकेला खाली सीट के चुनाव के एलान हो गइल बा. ई सीट सत्यव्रत चतुर्वेदी के कार्यकाल पूरा भइला का बाद खाली भइल बा. अबही जवन हालत बा तवनो में ई सीट कांग्रेसे उम्मीदवार जीती.\nमणिओपुर में कांग्रेस विधायक दल अबही ले आपन नेता नइखे चुन पवले. मणिपुर में कांग्रेस के अपार बहुमत बा.\nपंजाब में मुख्यमंत्री के शपथ ग्रहण समारोह के तइयारी का साथही राजनीतिक भूकंपो आवत लागत बा. एह समारोह के नेवता दोसरो मुख्यमंत्रियन का साथे ममतो बनर्जी के भेजल गइल बा जवना पर कांग्रेस का तरफ से धीरावल गइल बा कि ममता लक्ष्मण रेखा मत लाँघसु. बाकिर बतावल जात बा कि तृणमूल आपन प्रतिनिधि भेजी एह समारोह में शामिल होखे खातिर.\nहरियाणा में जाट नेता आरक्षण आंदोलन के आजु रोक दीहें काहे कि हरियाणा सरकार गिरफ्तार बवालियन के रिहा करे खातिर मान गइल बिया. रिहाई का बाद ओह युवक के अंतिम संस्कार करा दिहल जाई जवन पुलिस के कार्रवाई में मारल गइल रहुवे.\nमहाराष्ट्र में शिव सेना विधायक आ मंत्री रहल सुरेश जैन के साल २००६ के घारकुल आवास योजना घोटाला मामिला में गिरफ्तार कर लिहल गइल बा.\nमुम्बई के जहरीला रंग मामिला में अबही ले पाँच जने के गिरफ्तार कइल गइल बा.\nअण्डमान निकोबार में आजु भूकंप के झटका महसूस कइल गइल बा. जानमाल के नुकसान के कवनो खबर नइखे.\nपाकिस्तान का पेशावर में एगो कब्रिस्तान में नमाजे जनाजा पर भइल फिदायीन हमला से नाहियो त एक दर्जन लोग मरा गइल बा आ तीस जने घवाहिल हो गइल बाड़े. बतावल जात बा कि हमला के निशाना रहलन खैबर पख्तूनख्वा सूबा के एसेम्बली के डिप्टी स्पीकर खुशदिल खान.\nगाजा पर भइल ईजरायली हवाई हमला में मरे वालन के गिनिती बढ़ि के सतरह हो गइल बा.\nसीरिया में हालात शांत करे का कोशिश में संयुक्त राष्ट्र के विशेष दूत कोफी अन्नन आजु दुसरका बेर राष्ट्रपति बशर अल असद से भेंट करीहे.\nनेपाल में आंदोलन करत शिक्षक बेमियादी हड़ताल पर गइलन.\nपाकिस्तान बांगला देश के २१ रन से हरा दिहलसि.\n११वां एशिया कप क्रिकेट टूर्नामेंट के पहिला एकदिना आजु ढाका में पाकिस्तान आ बांगलादेश का बीच खेलल जात बा. पहिले खेलत पाकिस्तान २६३ रन के निशाना दिहले बा बांग्लादेश के.\nनेपाल में होखत एएफसी कप फुटबाल मैच में मालदी्व नेपाल के एक शुन्य से हरा दिहलसि.\nदुनिया के अनिश्चित आर्थिक माहौल का बावजूद भारत में पिछला साल २७ अरब ५० करोड़ डॉलर के सीधा विदेशी निवेश भइल जवन साल २०१० का मुकाबले ३१ फीसदी अधिका बा.\nभारत के एगो व्यापार प्रतिनिधि मण्डल ईरान में व्यापार संभावना खोजे खातिर काल्हु तेहरान चहुँपल. ई लोग चाहत बा कि भारत से ईरान खातिर निर्यात बढ़ा के व्यापार अंसतुलन सुधारल जाव.\nभारत के कालीन निर्यात में एह साल २५ फीसदी बढ़ोतरी के उमेद जतावल जात बा.\nरिजर्व बैंक सीआरआर में ०.७५ फीसदी प्वायंट के कटौती कइलसि. एह से बैंक अब आपन ब्याज दर घटा सकेले.


बेमानी आ बेईमानी के बात (बतकुच्चन – 181) – Anjoria\nए सूरदास, घीव पड़ल? कड़कड़ाव तब नू जानी. कारण आ परिणाम के एह उदाहरण में परिणाम से पता चलत बा कारण का बारे में. सूरदास खातिर परिणामे प्रमाण बा कि कारण मौजूद हो गइल. हालांकि केहू के हवा से अगर कवनो गोल के लगातार जीत मिलल जात होखे त कहल मुश्किल हो जाला कि हवा का चलते जीत होखत बा कि जीत का चलते हवा बन गइल बा. काकतालीय न्याय में मान लिहल जाला कि कउवा का बइठला का चलते ताड़फल गिरल जबकि ताड़फल गिरला में कउवा के बइठल महज संजोगे रहे. ऊ कउवा का बइठलो से गिर सकत रहे आ तेज हवा का झोंको से काहे कि फल तइयार हो गइल रहुवे. हाल का चुनावो में इहे काकतालीय न्याय का चलते कहल जात बा कि मोदी के हवा का चलते भाजपा के जीत होखत बा. जबकि कहे के चाहीं कि पिछला सरकार भा इलाकाईयन गोल वाला सरकारन के किचकाहिन का चलते लोग अतना उबिया चुकल रहे कि ऊ लोग बस बहाना खोजत रहे कवनो दोसर नया गोल चुन लेबे के. भाजपा अपना कारण का चलते परिणाम आवत माने त अलग बात बा बाकिर दोसरो गोल अगर माने लागसु त एकर मकसद बस इहे बा कि ऊ लोग आपन गलती, आपन दोस माने ला तइयार नइखे. आ जब ले परिणाम का पीछे के असल कारण ना पहिचानल जाव तब ले दोसर परिणाम खोजलो बेमानी होखी.\nअब बेमानी शब्द अचके में उचर गइल त याद आ गइल बेमानी आ बेईमानी के बात. बेमानी के मतलब ओह बात से होला जवना के कवनो माने ना होखे, मकसद ना होखे, जवना से कवनो परिणाम निकले के उमेद ना होखे. जबकि बेईमानी में ईमान के कमी होखेला. ईमान सच सकरला से बनेला. जब ले साँच के आधार ना मिले तब ले ईमान ना बन सके. गलत काम, गलत सोच बेईमानी पैदा करेले. एहसे इहो कहल जा सकेला कि अगर कवनो परिणाम के कारण समुझले बिना दोसरे कारण के कारण मान लिहल जाव त उ बेमानी त होखबे करी बेईमानीओ होखी काहे कि ई साँच पर आधारित ना होखी.\nकारण आ परिणाम के बात बतियावत पर धेयान आइल कि परिणामे जइसन शब्द होला परिमाण आ प्रमाण. नाप, माप, तौल से बनेला परिमाण. आ जवना से बात सिद्ध होखत होखे ऊ होला प्रमाण. प्रमाणित आदमी प्रणाम जोग होला. जेकरा सोझा नवल जाव ओकरे के प्रणाम कइल जाला. झुक के कइल अभिवादन प्रणाम होला आ बिना झुकले नमस्कार. प्रणाम आँख झुका के कइल जाला जबकि नमस्कार बिना आँख झुकवलो हो सकेला. ना आँख दिखा के बात होखे ना आँख झुका के. बाकिर आँख मिला के बात करे खातिर अपना में बेंवत पैदा करे के पड़ेला. बिना बेंवत के आदमी आँख मिला के बाते ना कर सके ओकरा आँख चोेरावहीं के होला. आँख चोरावल ओकर नियति बन जाला. आ साँच से मुँह चोरावे वाला लोग भा गोलो के नियति बन जाला आँख चोरा के बात करे के.\nलोग आ गोल के तुकबन्दी बनल त धेयान में आइल कि लोगो लोग से बनेला आ गोलो लोगे से. लोग कवनो खास आदमी ना होके अनेके आदमी का बारे में कहल जाला. गोल तबले ना बने जबले ओकरा से लोग ना जुड़ल ना होखे. जब कुछ लोग कवनो खास मकसद से, खास विचार से एक साथे हो जाव त गोल बन जाला. राजनीतिक दल गोल होला बाकिर कुछ दल का बारे में कहल मुश्किल हो जाला कि ओकरा के गोल कहल जाव कि गिरोह. गलत नीयत से बनल गोल के गिरोह कहल जाला. एहसे कवनो एक परिवार का इर्दगिर्द बनल गोल गोल ना होके गिरोहे कहाइल चाहीं. राउर का राय बा? कुछ त रउरो बोलीं.\nPrevious Post: अर्थ, अनर्थ आ कुअर्थ के चरचा (बतकुच्चन – 180)\nNext Post: बनचरी : भोजपुरी में कालजयी उपन्यास


Phanishwarnath Renu s literature had flowers prong soil and imagery ofafuture India Bhojpuri Bhojpuri Special: रेणुजी के लेखन में फूल भी बा, शूल भी बा, धूल भी बा, भावी भारत के कल्पना भी रहे...\nBhojpuri Special: रेणुजी के लेखन में फूल भी बा, शूल भी बा, धूल भी बा, भावी भारत के कल्पना भी रहे...\nसामाजिक, धार्मिक अउर राजनीति शोषण के रेणुजी जइसन सजीव चित्रण कइले वइसन शायद कवनो दोसर लेखक ना कर पइले. आज से पचास-पचपन साल पहिले रेणुजी राजनीतिक बिरोधाभास के जइसन खाका खींचले रहन ऊ आज के दौर में भी सटीक बा. उनकर कहानी में भावी भारत के भी कल्पना रहे.\nLast Updated: March 4, 2021, 5:38 PM IST\nफणीश्वरनाथ रेणु के कहानी के केन्द्र में गांव रहे. लेकिन ऐह गांव में पूरे भारत के झलक रहे. रेणु जी खुद ‘मैला आंचल’ के बारे में लिखने बानी, एकरा में फूल भी बा, शूल भी बा, धूल भी बा, गुलाब बा, कीचड़ भी बा, सुंदरता भी बा, कुरुपता भी बा, हम एकरा से बच-बचा के ना निकल पइनी. सामाजिक, धार्मिक अउर राजनीति शोषण के रेणुजी जइसन सजीव चित्रण कइले वइसन शायद कवनो दोसर लेखक ना कर पइले. आज से पचास-पचपन साल पहिले रेणुजी राजनीतिक बिरोधाभास के जइसन खाका खींचले रहन ऊ आज के दौर में भी सटीक बा. उनकर कहानी में भावी भारत के भी कल्पना रहे.\nगनपत के बहाने कौमनिस्ट के सच्चाई\nराजनीति में कार्जकरता के कतना फजीहत होला एह सच्चाई के रेणुजी आपन कहानी ‘आत्मसाक्षी’ में देखवले बाड़े. 1964 में भारत के कौमनिस्ट पाटी में बंटवारा हो गइल रहे. आत्मसाक्षी कहानी के पात्र गनपत एह बंटवारा से बेहाल हो जात बाड़े. उनकर आपन घर-बार ना रहे. अपना दम पs पाटी के आफिस खाड़ा कइले रहन. आफिसे उनकर बसेरा रहे. लेकिन पाटी में बंटवारा के बाद गनपत के आफिस छोड़े के हुकुम सुना दिहल जात बा. उनका के पाटी से भी निकाल दिहल जात बा. तब गनपत के राजनीति से मोहभंग हो जाता. ऊ अपना के ठगाइल महसूस करत बाड़े. दिन रात गांव-गांव में घूम के कौमनिस्ट पाटी के परचार कइले लेकिन मिलल का ? राजनीति में कार्जकरता के कइसे सोसन होला, एह कहानी में बड़ा सटीक चित्रण कइल गइल बा.\nहर अदिमी के दू टुकड़ा, दू मुखड़ा\nरेणु जी आत्मसाक्षी कहानी में लिखले बाड़े, परिवार, जात, धरम अउर हर अन्याय से लड़े वला लड़ाकू गनपत आज अखड़ा में हारल पहलवान जइसन चित पड़ल बाड़े. सभ केहू उनका पीठ पs एक लात लगा के, गारी दे के चल देता. पैतीस साल तक मुंह, जीभ, मन पs लगाम लगा के ऊ पब्लिक के काम कइले. केहू के एगो तिनको ना चोरवले, ना पाटी के एक पइसा गड़बड़ कइले. माई-बाप, भाई-बहिन, गांव सामज से भी बढ़ के पाटी के झंडा के समझले. लेकिन सभ बेकार हो गइल. गनपत के बूझात बा कि सूरज-चांद में भी दरार पड़ गइल. दुनिया के हर चीज दू भाग में बंटा गइल. हर अदिमी के दू टुकड़ा, दू मुखड़ा हो गइल बा. उनकर मन उनका से सवाल पूछत बा, गनपत तहार लीडर लोग धरम के अफीम कहे ला लेकिन ऊ लोग काहे ना अपना बेटा-बेटी के बियाह दोसरा जात में करे ला ? बेटा के बियाह में कामरेड रामलगन सरमा 25 हजार रोपेया गिनवले रहन. गनपत के मन पूछता बा, तहरा लीडर लोग के लइका दारजिलिंग, देहरादून के अंग्रेजी स्कूल में पढ़ेला, तहार पाटी के सचिव के मेहरारू कांग्रेसी मंत्री बने खातिर जात-पात कर रहल बाड़ी, ई कौमनिस्ट पाटी के कइसन रूप सामने आ गइल बा ? रेणुजी अपना कहानी में राजनीतिक उत्पीड़न के जवन चित्र ऊ पचास सालपहिले खींचले रहन ऊ आज बी जेंव के तेंव लागत बा. आजो नेता खातिर अगर नियम और कार्जकरता खातिर अलग नियम बा.\nजवन देखले भोगले उहे लिखले\nरेणुजी के जीवन में गाव अउर शहर के अदभुत मेल बा. ऊ हिंदी साहित्य के पहिल लेखक रहन जे खुद खेती करत रहन. जब धान के रोपनी के समय आवे तs ऊ आपन गांव औराही हिंगना चल जास. रोपनी डोभनी खतम हो जाव तs ऊ पटना आ के कलमकारी करे लागस. उनकर एक फोटो बहुत मसहूर बा जवना में ऊ बाबा नागार्जुन संगे खेत में धान रोप रहल बाड़े. गांव में जवन ऊ देखले-भोगले, ओकरे के कहानी में उतरले. रेणुजी के लिखल रिपोर्ताज में समकालीन राजनीत के अदभुत बरनन बा. उनकर लिखल रिपोर्ताज ‘चुनावी लीला-बिहारी तर्ज’ में 1967 के बिधानसभा चुनाव के पहिले के जिक्र बा. जइसे आज के सरकार अउर विपक्ष अखबर अउर पत्रकार से नाखुश रहे ला उहे हाल 1967 में भी रहे. रेणुजी लिखले बाड़े, पत्र अउर पत्रकार से केहू खुश नइखे. ना बिरोधी दल के लोग न सरकार चला रहल कांग्रेस के लोग. बिरोधीदल के सभा में एक अखबार के मुख्यमंत्री के खबर कहल गइल. जब कि ओही अखबार के एगो रिपोरटर के मुख्यमंत्री के आदिमी धमकी देले रहन. मुख्यमंत्री के अनराजी रहे कि ऊ पत्रकार आपन बात उनका मुंह में पेन्हा देत रहन. जेकर राजनीत से वास्ता नइखे ओह लोग के कहनाम बा कि चुनाव में पतरकार लोगन के पांचों अंगुरी घीव में बा.\nरेणुजी निष्पक्ष पतरकार भी रहन\nएही रिपोर्ताज में रेणुजी लिखले बाड़े, टिकट के लड़ाई में जीतल कांगरेसी लोगन के सदाकत आसरम में मिलन अउर भोज के आयोजन भइल. अगिला दिन अखबरा में खबर छपल कि हर कंडिडेट के एक जीप अउर अढ़ाई हजार रोपेया मिली. चुनावी लीला शुरू बा. अब देखे के बा कि कांगरेस में लगल आग के मुख्यमंत्री कइसे बोतावत बाड़े. कायस्थ कांगरेसी, राजपूत कांगरेसी, भूमिहार कांगरेसी, मैथिल बराहमन कांगरेसी, बैकवर्ड कांगरेसी, मैजरोटी-माइनोरिटी ग्रुप के अनराज अउर नेता चुनाव में कवन रंग देखइहें, ई देखे वला बात होई. 1967 के चुनाव में रेणुजी जवन आशंका जतवले उहे भइल. आपस में लड़त-भिड़त कांगरेस के करारी हार भइल. बिहार में पहिला बेर गैरकांगरेसी सरकार बनल. रेणुजी मिजाज से क्रांतिकारी अउर बिचार से समाजवादी रहन. लेकिन जब ऊ पत्रकार के रूप में कलम उठवत रहन तs बिना कवनो पक्षपात के उहे लिखस जनव आंख के सोझा होखे. लेखन में अइसन ईमानदारी बिरले मिले ला. (लेखक अशोक कुमार शर्मा वरिष्ठ स्तंभकार हैं.)


कुमार आशु के नेह के गीत - खबर भोजपुरी\nकुमार आशु के नेह के गीत\nBy Khabar Bhojpuri Desk\t On Feb 9, 2022 Last updated Feb 18, 2022\nअखियां देखे खातिर तरसे..\nदिन भर याद में तहरा बरसे..\nहरदम रहत बाटें तहरे ही खुमार सजनी..!\nजबसे भइल बाटें हमके तहसे प्यार सजनी..!!\nसुतत जागत हर पल अँखिया में तू चलि आवेलू..\nतनिक लजाके अखियाँ के कनखी से बतियावेलू..\nतहके सोच के मनवा डोले..\nतहके छुवे खातिर बोले..\nतहसे मिले खातिर खोजत बा सुतार सजनी..!!\nतहरे बदन के खुशबू लेके चले पवन पुरवाई..\nदेख के डाढ़ी झूमत लागे तू लेलू अंगड़ाई..\nजब हम तहरे लग्गे आयीं\nतहके डोली में ले आयीं\nहोखे हमरे खातिर तहार हर सिंगार सजनी..!!\nखड्डा कस्बा के एगो छोटहन गाँव में आजु के एकइस बरिस पहिले पैदा होखे आला आशुतोष तिवारी (कुमार आशू) ए समय में गोरखपुर विश्वविद्यालय से एम ए में गोल्ड मेडलिस्ट भी बानें। बी ए से कविता लिखले के रचना परक्रिया के ‘आशुतोष’ से ‘कुमार आशू’ ले के सफर बड़ी मजदार रहल बा। कुमार आशू भोजपुरिआ माटी के कवि के संहे हिन्दियो में कविता लिखेने। एनकर ‘दोहद’ नाव के किताबो आ गइल बा। संहे-संहे एनकर कविता तमावन हिंदी भोजपुरी पत्र पत्रिका में छपs ला।\n466000cookie-checkकुमार आशु के नेह के गीतyes\nBhojpuribhojpuri geetBhojpuri LiteratureKumar Ashu\nजानीं काहे कहल जाला बादाम के ब्रेनफूड, का बादाम खइला से तेज होला दिमाग…?\nकुण्डलिनि जागरण का हs ?


भोजपुरिया लाल – Anjoria\nCategory: भोजपुरिया लाल\nमारीशस के राष्ट्रपति आ प्रधानोमंत्री रह चुकल अनिरुध जगनाथ के 91 बरीस का उमिर में काल्हु बियफे का दिने गंगा लाभ हो गइल. उनुका सम्मान में भारत सरकार शनीचर का…\nडॉ. जयकान्त सिंह ‘जय’ हमरा समझ से संस्कृत के देवभाषा एह से कहल गइल कि एकरा में रचल प्राय: हर कविता चाहे श्लोक समस्त सृष्टि खातिर जीवन मंत्र के काम…\nनिबन्ध भोजपुरिया लाल सतमेझरा\nजुलाई 2, 2019 Editor\nडॉ अशोक द्विवेदी ‘कबीर कूता राम का/मुतिया मेरा नाउँ। गले राम की जेंवड़ी/जित खैंचे, तित जाउँ।।’ कबीर उत्तर भारत के अइसन फक्कड़ मौला सन्त रहलन, जे अपना सहज लोकचर्या आ…\nभोजपुरिया लाल सतमेझरा\nपद्मश्री डा0 कृष्ण बिहारी मिश्र\nजनवरी 29, 2018 Editor\nजन्म: 01 जुलाई 1936, बलिया जिला के बलिहार गाँव में। श्रीमती बबुना देवी आ श्री घनश्याम मिश्र क एकलौता पुत्र । शिक्षा: प्राथमिक शिक्षा गाँव में, माध्यमिक गोरखपुर में आ…\nभोजपुरियत के प्रतिनिधि: डॉ0 कृष्ण बिहारी मिश्र\n– प्रमोद कुमार तिवारी भोजपुरिया माटी में कुछ त अइसन बा, जवना से एह इलाका के साहित्यकारन में ललित भाव के रस छलके लागेला, कुछ तऽ अइसन बा कि जे…\nनवम्बर 8, 2017 Editor\nभोजपुरी साहित्य के साधक साहित्यकार पाण्डेय कपिल जी के निधन प काल्ह वीर कुंवर सिंह विश्वविद्यालय के स्नातकोत्तर भोजपुरी विभाग में स्मृति – सभा के आयोजन कइल गइल जवना के…\nलोकमन के चितेरा भिखारी ठाकुर\nदिसम्बर 18, 2015 Editor\n-डा.अशोक द्विवेदी लोकमन आ लोकरंग के चतुर चितेरा भिखारी ठाकुर आजुओ भोजपुरी के सबसे चर्चित व्यक्ति बाड़न. केहू उनके समय-संदर्भ के सर्वाधिक चर्चित नाटककार का रूप में, भोजपुरी के ‘शेक्सपियर’…\nमार्च 10, 2014 कार्यकारी सम्पादक\nभोजपुरी संगीत के एगो बहुत बड़ पुरोधा चलि गइल, बिसवास नइखे होत बाकिर ई साँच बा. रामायन शैली के अपना समय के सबसे बड़ आ स्थापित गायक ब्यास गायत्री ठाकुर…


संजय पांडे अपने अंदाज में दिहले निर्मल पाण्डे के श्रद्धांजलि – Anjoria\nभोजपुरी फिलिमन के नंबर वन खलनायक संजय पांडे अपना आवेवाली फिल्म ‘बजरंग’ में बिल्कुल निर्मल पाण्डे जइसन लुक बनवले बाड़े, उहे अंदाज, वइसने लमहर लमहर बाल. संजय पांडे के कहना बा कि उनकर दिली तमन्ना रहल निर्मल पांडे का साथे एगो फिलिम करे के बाकिर ऊ हो ना सकल त अब फिल्म ‘बजरंग’ के जरिये उनुका के एगो श्रद्धांजलि दिहले बाड़े.\nनिर्माता जीतेन्द्र प्रताप सिंह के फिल्म ‘बजरंग’ पूरा एक्शन फिल्म होई जवना में भोजपुरी सुपर स्टार पवन सिंह, अक्षरा सिंह, संजय पांडे, जय सिंह, उमेश सिंह, रमेश दुबे, सीमा सिंह, वैभव राय आ मास्टर वरुण सिंह के खास भूमिका बा. निर्देशक बाड़े नंद किशोर महतो. गुरुजी फिल्म्स इंटरनेशनल के बैनर तले बनल एह फिल्म के शूटिंग उत्तर प्रदेश आ बिहार के वास्तविक लोकेशन पर करावल गइल बा.\nसंजय पांडे के ई फिलिम निर्माता जितेन्द्र प्रताप सिंह के कैंप में पहिलका फिल्म हवे. एकर गीत जहांगीर आरजू, मुन्ना दुबे आ विनोद पासवान लिखले बाड़े आ संगीत दिहले बाड़े ओम झा. कहानी संतोष मिश्रा के लिखल हवे.\n‘बजरंग’ जल्दिये रिलीज होखे वाली बा.\nमेहरारू चाही मिल्की व्हाईट में सीमा सिंह के डांस ब्लास्ट


‘‘ठोक देव’’ के शूटिंग पूरा हो गइल – Anjoria\nयश एण्ड राज इंटरटेन्मेंट के बैनर तले बनत, मधु सिंह के परोसल आ भोजपुरी सुपरस्टार पवन सिंह अभिनीत फिलिम ‘‘ठोक देब’’ के शूटिंग पिछला दिने मुंबई आ सिलवासा के अनेके लोकेशन प करवा के पूरा क लीहल गइल.\nनिर्मात्री जे नीलम आ नरेन्द्र कौर (सिमरन) के एह फिलिम के निर्देशक हउवे अजय कुमार.\nकलाकारन मे सुपरस्टार पवन सिंह, अक्षरा सिंह, दिव्या द्विवेदी, मनोज दिवेद्वी, ब्रजेश त्रिपाठी, गोपाल राय, अंजली श्रीवास्तव, विपीन सिंह, निलीमा सिंह अउर नवोदित सुजित गुप्ता बाड़े. साथही एहमे संगीता तिवारी, सीमा सिंह आ शिवानी सामंता के अयटमो देखे के मिली.\nमधु सिंह आ निर्देशक अजय कुमार एकरा के भोजपुरी फिलिमन ला मिसाल बतवत बाड़े. एकर एक्शन सबले खास बल बा फिलिम के.\nगीतकार संगीतकार एस. कुमार, लेखक सुरेन्द्र मिश्रा, छायांकन-आर. आर. प्रिंस, एक्शन सिंह इज किंग आ वैंकेट, संपादक संजय जयसवाल.


यमुना एक्सप्रेस वे के उद्घाटन – टटका खबर\nबियफे का दिने आगरा से दिल्ली के एक सौ पैंसठ किलोमीटर के दूरी बीच यमुना एक्सप्रेस वे के लखनऊ में बइठल मुख्यमंत्री रिमोट से लोकार्पण कर दिहलें. कहल जाला कि नोएडा में जवने मुख्यमंत्री कवनो उद्घाटन करेलें उनकर सरकार चल जाले. शायद एही से लोकार्पण लखनऊए से बटन दबा के कइल गइल. छह लेन के ई एक्सप्रेसवे देश के सबले लमहर प्रवेश नियन्त्रित मार्ग हवे. अब आगरा से दिल्ली के सफर मात्र दू घंटा मे कइल जा सकेला.\nTags: यमुना एक्सप्रेसवे


टटका खबर, भोजपुरी पट्टी से,3मार्च 2018, शनिचर – टटका खबर\nटटका खबर, भोजपुरी पट्टी से,3मार्च 2018, शनिचर\nगोरखपुर में योगी जी लगवनी जनता दरबार\nगोरखपुर 03 मार्च (वार्ता). उत्तर प्रदेश के मुख्यमंत्री योगी आदित्यनाथ शनिचर का दिने गोरखपुर में लागल जनता दरबार में करीब 150 फरियादियन के समस्या सुननीं आ ओकरा समाधान के आश्वासन दिहनी. एहसे पहिले सबेरे साढ़े पांच बजे अपना कक्ष से निकल के योगी जी सीधे गुरू गोरक्षनाथ के दर्शन करे चहुँपनी आ गुरू गोरक्षनाथ के विधिवत पूजा अर्चना का बाद ब्रहमलीन गुरू अवेद्यानाथ के समाधि स्थल पर जाके उनकर आशीर्वाद लिहनी. फेर गौशाला जा के गायन के अपना हाथ से गुड़ चना खिअवनी. जनता दरबार साढ़े नौ बजे ले चलल आ ओकरा बाद मुख्यमंत्री शिवावतारी बाबा गोरखनाथ के दर्शन क के 11 बजे लखनऊ ला रवाना हो गइनी.\nसहजवना में एगो नवही के गरदन दबा के हत्या\nगोरखपर 03 मार्च (वार्ता). गोरखपुर के सहजनवा इलाका में चरराव गांव में अपना घरे सूतल बीस बरीस के मनजीत सिंह के घर में घुस के कुछ लोग गरदन दबा के मुआ दिहलसि. सबेरे खटिया पर पड़ल लाश देख के मनोज के भाई पुलिस के एकर जानकारी दिहले. तीन लोग पर नामजद कइल गइल बा. कहल जात बा कि जमीनी झगड़ा का चलते ई खून भइल बा.\nकैमूर में दू गोल के लड़ाई, 44 जने गिरफ्तार\nभभुआ 03 मार्च (वार्ता). बिहार के कैमूर जिला के भभुआ इलाका के रूइया गांव में होली का मौका पर दू गोल में भइल मारपीट का बाद पुलिस मामिला सम्हरलसि. दुनु तरफ के मिला के 150 लोग का खिलाफ मामिला दर्ज करावल गइल बा आ पुलिस एहमें से 44 लोग के गिरफ्तार क लिहले बिया, झगड़ा के शुरुआत रंग लगवला का बाद भइल. हालात काबू में बा.\nदेवरिया में नवही नवहिन के लाश मिलल\nदेवरिया, 03 मार्च (वार्ता). उत्तर प्रदेश में देवरिया जिला के बनकटा इलाका में ईगुरी ढाला का लगो एगो 25 बरीस के नवही के लाश रेल लाइल का किनारे मिलल. सिवान से गोरखपुर जात पैसेंजर ट्रेन के चालक एह लाश के जानकारी बनकटा टीसन मास्टर के दिहलन. कुछेके देर बाद कुछ लोग जानकारी दीहल कि एगो नवहीन के लाशो प्लेटफार्म नम्बर दू का किनारे पड़ल बा. नवही का माथ आ पीठ पर चोट के निशान बा, मूड़ी फाट गइल बा. ऊ लाल टी शर्ट आ पीयर हाफ पैंट पहिनले रहल आ नवहिन पीयर सलवार सूट. लाशन के तलाशी में पुलिस के कुछ ना मिलल.\nसोनभद्र में नवही फांसी लगा लिहलसि\nसोनभद्र 03 मार्च (वार्ता). सोनभद्र जिला के चोपन इलाका में सिंदूरिया गांव के टोला बखड़ौऊर में रामस्वरुप के 25 बरीस के बेटा छांगूर शुक का राति में घर का लगे के नीम के पेड़ पर फंदा बनाके फांसी लगा के जान दे दिहलसि. एकर जानकारी सबेरे दिशा मैदान ला निकलल लोग के देखला का बाद भइल. पुलिस छानबीन करत बिया.\nभदोही में रंग फेंकला का चलते भइल मारपीट\nभदोही 03 मार्च (वार्ता). भदोही के कोतवाली इलाका के रमयनपुर गांव के एगो ब्राह्मण लड़िका पर करियांव बाजार के जायसवाल परिवार के लोग काल्हु साँझे रंग डाल दीहल. आजु सबेरे जब ऊ कनवो काम से करियांव बाजार आइल त कुछ लोग ओकरा के पकड़के पिटाई क दीहल. एकरा बाद रमयनपुर के लगभग दर्जन लोग मोटरसाइकिल पर सवार हो के करियांव बाजार पहुंचल आ दुनु जरफ से मारपीट होखे लागल. एह बीच पाँच गो मोटरसाइकिलन में आग लाग दीहल गइल. मामला दर्ज क के आरोपियन के गिरफ्तारी में लागल बिया पुलिस.\nदेवरिया में नशेबाज कइलें पुलिसे पर हमला\nदेवरिया, 03 मार्च (वार्ता). देवरिया जाला के भटनी कस्बा में होली का दिने सबेरे पुलिसकर्मी चारपहिया वाहन से पेट्रोलिंग करत रहलें. एह बीच नशा में धुत नवहियन के एगो गोल पुलिस के गाड़ी रोके चहलसि आ ना रुकला पर पत्थर फेंक के वाहन क्षतिग्रस्त क दिहले सँ आ पुलिस से मारपीट करे लगलें, पुलिस एह मामिला में एगो आदमी के हिरासत में लेके जांच करत बिया. होली का दिने एकौना क्षेत्र में एगो बाप बेता के छूरा घोंप के जान ले लीहल गइल. आ अब भटनी क्षेत्र में पुलिसकर्मियन पर हमला पुलिस के लचर रवैया देखावत बा.\nएकौना इलाके के बिशुनपुर बगही गांव के योगेंद्र सिंह (48) गांव में होली खेले निकलल रहलें. देखलें कि एगो गाड़ी से कुछ लोग के जान जात जात बाचल त ओह गाड़ी के चालक के पकड़ लिहलन. एही पर झगड़ा बढ़ गइल आ साँझ बेरा गाड़ी मालिक परिवार के लोग योगेंद्र सिंह आ उनुका बेटा राजन सिंह (24) के छूरा से गोद गोद के जान ले लीहल.\nइनार में गिरला से महतारी-बेटी के मौत\nमिर्जापुर 03 मार्च (वार्ता). मिर्जापुर के हलिया इलाका के ऊटी गांव के शिवशंकर के पत्नी कविता देवी (23) काल्हु रात अपना छह महीना के बेटी के गोदी में लिहले गांवे में दीनानाथ के बेटा के शादी में जात रहली जब राहें में गोड़ बिछलइला से इनार में जा गिरली आ महतारी बेटी के मौत हो गइल.\nजौनपुर में जमीनी विवाद में मारपीट, एक जने के मौत\nजौनपुर 03 मार्च (वार्ता). जौनपुर के सरायख्वाजा इलाका के जेठपुरा गांव के ग्राम प्रधान राजमणि यादव आ राजनाथ यादव के परिवार का बीचे ढेर दिन से जमीनी विवाद चलत रहे. काल्हि एक फरीक के लोग जमीन पर कुछ बनवावे लागल त ग्राम प्रधान पक्ष के लोग ओहिजा जा के राजनाथ, कतवारू, आ जयपाल यादव के लाठी से पिटाई क दिहलें. घवाहिल लोग में से वाराणसी के अस्पताल में राजनाथ के मौत हो गइल बा आ कतवारू अउऱ जयनाथ के हालत नाजुक बा. पुलिस एगो आरोपी के हिरासत में लेके पूछताछ करत बिया.\nसंतकबीरनगर में पेड़ से लटकल लाश मिलल\nसंतकबीरनगर 03 मार्च (वार्ता). दुधारा इलाका के बाकरगंज के संतोष जायसवाल (22) काल्हु देर राति नलकूप का लगे का पेड़ पर फांसी लगाके जान दे दिहलसि. सबेरे गाँव के लोग लाश लटकत देख के पुलिस के खबर कइल. फाँसी लगावे के कारण पता नइखे चलल.\nचंदौली में दू गो लडि़कन के पोखरा में डूबला से मौत\nचंदौली 03 मार्च (वार्ता). सैय्यदराजा इलाका के पोखरा में डूब के दू गो लड़िकन के मौत हो गइल. पुलिस वलावल बिया कि हरिओम साहू (17), दीपक (17), आ चंदन (18) काल्हु फगुआ खेलला का बाद साँझ बेरा पोखरा में नहाए ढुकलें त दीपक डूबे लागल. हरिओम बचावे गइल त उहो डूबे लागल. चंदन ओह लोग के बचावे के कोशिश कइलसि बाकिर बचा ना पावल. गोताखोर आ के दुनु लाश पोखरा से निकललें.\nTags: कैमूर, गोरखपुर, चंदौली, जौनपुर, देवरिया, भदोही, भभुआ, मिर्जापुर, संत कबीरनगर, सोनभद्र


भोजपुरी पट्टी के खबर (बुध, 11 मार्च 2015) – टटका खबर\n(मंगल, 10 मार्च के खबर)\nबिहार विधानसभा में आजु नीतीश सरकार के आपन बहुमत साबित करे के बा. एह वोटिंग में जीतन राम माँझी आ उनकर समर्थक विधायको नीतीशे का पक्ष में वोट करीहें ना त विधायिकी छीना जाई.\nमंगल का दिने लोकसभा में भूमि अधिग्रहण, पुनर्वास आ पुनर्स्थापन विधेयक पारित हो गइल. सरकार एह विधेयक में किसानन के हित में बहुते कुछ सुधार कइले बिया जवना के विरोध करत बाड़े विपक्षी गोल.\nबिहार के संविदा चिकित्सक लोग के हड़ताल सरकार से लिखित भरोसा मिलला का बाद मंगल का दिने टूट गइल.\nयूपी में चरखारी, फरेंदा आ रसड़ा विधानसभा सीटन खातिर उप चुनाव 11 अप्रेल के करावल जाई.\nअखिल भारतीय ग्रामीण डाक सेवक संघ के कर्मचारी मंगल का दिन से हड़ताल पर चल गइल बाड़े. ई लोग 7वां वेतन आयोग के लाभ आ 21 फरवरी 14 का दिने भइल समझौता लागू करावे के मांग कइले बा.\nबिहार में होखे वाला पैक्स चुनाव खातिर परचा दाखिल करे के आखिरी दिने मंगल के बहुते लोग आपन परचा दाखिल कइलसि.\nएगो आदमी के पाकिट से 20 हजार रुपिया के पाकिटमारी करे का आरोप में डालमियानगर पुलिस स्टेट बैंक शाखा में तैनात होमगार्ड हवलदार समेत दू गो अपराधियन के मोटरसाइकिल समेत गिरफ्तार क लिहले बिया.\nविकास योजना के समीक्षा बइठक से गैर हाजिर रहे वाला सासाराम जिला के कृषि पदाधिकारी आ मत्स्य पदाधिकारी से कारण पूछल गइल बा.\nरोहतास के नासरीगंज प्रखंड के धनांव गांव में सोमार के रात चइता गवनई के आयोजन भइल. एहमें व्यास लक्ष्मण सिंह आ उनकर मंडली भर रात सुनेवालन के मनोरंजन कइलें.\nमंगल का दिने बक्सर में महावीरी झंडा निकालल गइल. हर साल फगुआ का बाद के पहिला मंगल के एकर आयोजन होला.\nडुमराँव के कोरानसराय थाना के मुगाव गांव में सोमार का रात एगो बारात में द्वारपूजा का मौका पर भइल फायरिंग से चौदह बरीस के एगो लड़िका के गोली लाग गइल. ओकरा के अस्पताल में भरती करावल गइल बा.\nप्रधानाध्यापिका के हटावे के मांग करत छात्र आ अभिभावक सोमार का दिन से जगदीशपुर प्रखंड के कुसुम्हा गांव के उत्क्रमित मध्य विद्यालय में ताला लगा के विरोध करे में लागल बाड़े.\nसोमार के रात कोईलवर में जहर खइला का चलते एगो आदमी के मौत हो गइल. पटना जिला के बिहटा के महुदही गाँव के ई आदमी अपना हितई में आइल रहुवे.\nगोपालगंज के कुचायकोट में ब्यूटी पार्लर चलावे वाली एगो नवहिन के अपहरण के मुकदमा ओकर पिता थाना में लिखवले बाड़न. दू आदमी का खिलाफ नामजद मुकदमा लिखावल गइल बा.\nगोपालगंज के बरौली इलाका के मिर्जापुर गांव में मंगल का दिने एगो नया बियाहल नवहिन के जान ले लिहल गइल बा. ओकरा नइहर के लोग ससुराल वालन पर दहेज हत्या के मुकदमा कइले बाड़े.\nगोपालगंज के खजुरिया गांव में मरद से झगड़ा भइला का बाद एगो मेहरारू मंगल का रात जहर खा लिहलसि. ओकरा के इलाज खातिर सदर अस्पताल में भरती करावल गइल बा.\nसिवान के टाउन थाना इलाका के नवलपुर आसीनगर मुहल्ला मे1 मंगल का रात एगो बनत मकान से बोरा में लुका के राखल असलहा बरामद कइले बिया पुलिस. पुलिस के खुफिया जानकारी मिलल रहुवे एह बात के.\nसिवान के नौतन इलाका के हथौजी गांव में मंगल का दुपहरिया एगो झोपड़ी में लागल आग देखते देखत पसर गइल आ अनेके झपड़ी जर गइली सँ.\nछपरा में बिजली के गलत सलत बिल भेज के गाहकन के परेशान करे वाली एजेंसियन का खिलाफ कार्रवाई करे के बात कहले बाड़न जिलाधिकारी. एह दौरान जिला के सगरी विद्युत अधिकारियन के वेतन भुगतान पर रोक लगा दिहल गइल बा.\nछपरा सिविल कोर्ट में भइल बम धमाका मामिला के आरोपियन के पटना हाई कोर्ट से जमानत मिल गइल बा.\nबेतिया में मंगल का दिने अतिक्रमण हटावे के दौर चलावल गइल. एह दौरान मेन बाजार, तीन लालटेन आ लालबाजार में सड़क के जमीन खाली करावल गइल.\nमोतिहारी जिला के बरकुरवा गांव में दोसर बिआह करे के विरोध कइला खातिर एगो आदमी अपना मेहरारू आ सास के पिटाई क दिहलसि.\nमोतिहारी के ठाकुरबाड़ी मोहल्ला से सोमार का रात एगो नवही गायब हो गइल बा. ओकर पिता थाना में शिकायत दर्ज करवले बाड़न.\nपताही के बेला बैजू-सिसहनी रोड पर मंगल का दिने एगो पिकअप वैन पलटला का चलते ओकरा ड्राईवर के मौत ठाँवे पर हो गइल.\nअरेराज-बेतिया मेन रोड पर लौरिया गाँव का लगे एगो लावारिस बोलेरो मिलल बा. एकरा के सुगौली बाजार से चोरावल बतावल जात बा.\nबैरिया इलाका के छोटका बैजू टोला में सोमार का दुपहरिया लागल आग से साठ लोग के बस्ती के सगरी मड़ई जर के राख हो गइली सँ.\nसिकंदरपुर इलाका में घाघरा नदी के पानी लगातार बढ़ल जात बा. पिछला चौबीस घंटा में नाहियो त डेढ़ फुट चढ़ल बा पानी. दियरा में फसल के बड़हन नुकसान भइल बा.\nवाराणसी-छपरा रेल खंड पर छाता टीसन का लगे मंगल का फजीरे मालगाड़ी से कटा के एगो औरत के मौत हो गइल. ओकर उमिर करीब तीस पैंतीस साल के होखी. लोग बतावत बा कि ओकर मानसिक हालत ठीक ना हुवे आ ऊ गाड़ी रोकवावे के कोशिश करत रहुवे.\nगाजीपुर के ताड़ीघाट-बारा रोड पर गहमर के पूरबी पोखरा का लगे एगो ट्रक के गुल्ला टूटला का चलते मंंगल भोरे से दुनू तरफ गाड़ियन के लमहर लाईन लाग गइल जवन दुपहरिया में जा के हट पावल.\nगाजीपुर पुलिस एगो लक्जरी गाड़ी में सवार लुटेरा गिरोह के पाँच जने के सोमार रात गिरफ्तार कर लिहलसि.\nमऊ जिला के कोपागंज इलाका के एगो बस्ती के सोलह बरीस के लड़िकी मुहल्ला के पाॅच गो लड़िकन का खिलाफ सामूहिक कुकर्म करे के आरोप लगवले बिया. पुलिस एह मामिला के जाँच करत बिया.\nमऊ के बड़ागांव का लगे मंगल का भोर में एगो डीसीएम के धक्का से मोटरसाईकिल सवार नवही घवाहिल हो गइल. इलाज खातिर अस्पताल ले जात घरी राहे में ओकर मौत हो गइल.\nगोरखपुर के शाहपुर इलाका के आदित्य नगर कालोनी में मंगल का दिने एगो औरत फाँसी लगा लिहलसि. बतावल जात बा कि सोमार दिन में मरद मेहरारु में कवनो बात ले के झगड़ा भइल रहे. ओकरा बाद मरद एगो शादी में चल गइल आ एह बीच मेहरारू फाँसी लगा लिहलसि.\nमोटर साइकिल से जात सेमरा बुजुर्ग, बड़हलगंज के एगो नवही के मौत मंगल का दिने दोहरीघाट में पिकप के धक्का लगला का चलते हो गइल. साथे सवार एगो अउर नवही घवाहिल हालत में अस्पताल में भरती करावल गइल बा.\nबीआरडी मेडिकल कालेज के इमरजेंसी में मंगल के साँझ एगो घवाहिल मरीज के मरला का बाद ओकर घरवाले बवाल क दिहले आ जूनियर डाक्टरन से मारपीट कइलें. बाद में जूनियर डाक्टर इमरजेंसी सेवा ठप क दिहले बाकिर समझवला बुझवला का बाद फेरू इमरजेन्सी चालू क दिहले.\nमंगल का दिने गोरखपुर के कैंपियरगंज में एगो टेम्पो से आइल तीन लोग बोरा में भरल लाश ककटहीं गाँव का लगे फेंक के फरार हो गइले. ओकर हत्या गला रेत के कइल गइल लागत बा.\nदेवरिया के एगो भाजपा नेता के ड्राइवर पर एगो औरत पिछला छह महीना से शारीरिक शोषण करे के आरोप लगवले बिया. पुलिस आरोपी के गिरफ्तार कर लिहले बिया आ मामिला के तहकीकात करत बिया.\nगोरखपुर-छपरा रेल खंड के नूनखार टीसन पर एक्सप्रेस ट्रेन के ठहराव मांगत लोग धरना दिहल आ बगल के रोड जाम क दिहल.\nवाराणसी में दू गो कसाईघर के फेर से बनावे खातिर यूपी सरकार साढ़े सात करोड़ रुपिया मंजूर कइले बिया.\nवाराणसी कैंट टीसन पर मंगल का दिने यार्ड में चहुँपल बरेली एक्सप्रेस के एस-टू कोच से बक्सा में बन्द एगो अधबूढ़ के लाश मिलल बा.\nपड़ोस में आइलबारात देखत परिवार के पतो ना लागल आ घर में घुस के चोर लाखों के सामान चोरा ले गइले. घटना मंडुआडीह के मड़ौली के ह.\nजौनपुर जिला के रामपुर इलाका के सिधवन गांव के वैष्णो मंदिर से सोमार के रात गहना, दान पेटी आ घंटा चोरी हो गइल. एकर पता सबेरे मंदिर खुलला पर लागल.\nमुगलसराय के दुलहीपुर में मंगल का दिने एगो मोटरसाइकिल का डिक्की में राखल पौने पांच लाख रुपिया दू गो उचक्का उड़ा दिहले सँ. सरे बाजार भइल एह वारदात में मोटरसाईकिल वाला ओकनी के चहेटबो कइलसि बाकिर ऊ ना धरइले सँ.\nTags: News in Bhojpuri, आरा, कैमूर, गाजीपुर, गोपालगंज, गोरखपुर, चंदौली, चंपारण, छपरा, जौनपुर, देवरिया, बक्सर, बलिया, बेतिया, भोजपुर, मऊ, मोतिहारी, रोहतास, वाराणसी, सारण, सासाराम, सि‌वान


’हम हई बिहारी टाइगर’ के कार्यकारी निर्माता अनिल खान – Anjoria\nआप कहाँ के हईं आ भोजपुरी फिलिम बनावे में कइसे अइनी ?\nहम कटिहार से आइलें आ पिछला तीस साल से फिलिम वितरण से जुड़ल बानी. जब मुंबई अइनी त निर्देशक श्यामल समीर से भइल. उहाँ के हमरा के जे. पी. मिश्रा आ मनीष मिश्रा से मिलववनी. ओह लोग से भेंट कर के बढ़िया लागल आ जब ऊ लोग हमरा से भोजपुरी फिलिम बनावे का बारे में जानल चाहत त हम अपना तीस साल के अनुभव बतावत ओह लोग के सलाह दिहनी. आ एह तरह से बनल ’हम बानी बिहारी टाइगर’ जवना के एह घरी संपादन के काम चलत बा.\nफिलिम के नाम ’हम बानी बिहारी टाइगर’ का सोच के रखाइल ? का रउरा समुझीलें कि भोजपुरी सिरिफ बिहारे के भाषा ह?\nहमरा लागल कि ’हम बानी बिहारी टाइगर’ नाम भोजपुरी के दर्शकन के पसंद का हिसाब से ठीक रही. आ ई त गर्व के बात बा कि भोजपुरी के पसार पूरा दुनिया में हो गइल बा. हम त इहो मानीलें कि एकरा पीछे सिनेमा भोजपुरी के बड़हन योगदान बा.\nभोजपुरी फिलिमन में सामाजिक सरोकारन खासकर के भोजपुरी इलाका के समस्यन का साथही देशो क बारे में चिंतन होखे के चाहीं. एह बात से रउरा कतना सहमत बानी ?\nअपना फिलिम ’हम बानी बिहारी टाइगर’ में हम अइसने सरोकारन के शिद्दत से उठवले बानी. एहमें अनीति पर नीति के जीत देखावल गइल बा. फिलिम के नायक एगो ईमानदार पुलिस ऑफिसर ह जे समाज के कोढ़ बनल नेतवन आ बेईमानन से लड़त बा. एहमें समाज से सतावल नायिका अपना तरीका से बदला लिहल चाहतिया आ एहमें सुलतान अंसारी ओकर मदद करऽता.\nभोजपुरी भाषा-संस्कृति के उत्थान में सिनेमा भोजपुरी कवना तरह सहयोग करत बा ? रउरा भोजपुरी फिलिमन के भविष्य कइसन लागत बा?\nहमरा लागत बा कि आजु देश विदेश ले भोजपुरी के पसार में सिनेमा के बड़हन हाथ बा. यदि भोजुपरी फिलिमन में भोजपुरी माटी के महक आ संस्कार के बढ़िया से परोसल जाव त एहमें कवनो शक नइखे कि सिनेमा भोजपुरी के भविष्य उज्जर बा.\nराउर आवे वाला अउर कवन फिलिम बाड़ी सँ ? आ एहनी से रउरा कइसन बदलाव देखत बानी ?\nएगो फिलिम निर्माता मनीष जे मिश्रा, शिवशक्ति प्रोडक्शन के बैनर तले बनावे जात बाड़न. एकरा बारे में समय अइला पर वतावल जाई.


सांसद प्रभुनाथ सिहं के काफिला संगे हादसा होखे से बाचल – टटका खबर\nअतवार के साँझ महाराजगंज के सांसद प्रभुनाथ सिंह के काफिला दाउदपुर इलाका के जैतपुर गांव में चैम्पियन पहलवान रहल सीताराम सिंह के सराध में शामिल होखे जात रहुवे. दाउदपुर टीसन के पछिमारा समपार गेट खुलल मिलल त काफिला आगे बढ़ गइल बाकिर एही बीच सिवान का ओर से बाघ एक्सप्रेस धड़धड़ात आवत रहुवे. संजोग नीमन रहल कि एक्सप्रेस के ड्राइवर एह काफिला के देख इमरजेन्सी ब्रेक लगा के गाड़ी रोक लिहलसि आ एगो बड़हन हादसा होखत होखत बाचल.\nTags: प्रभुनाथ सिंह, महाराजगंज, सारण


सुनील के दबंगई अब भोजपुरीओ फिलिम में – Anjoria\nMar 29, 2014 सुनील झा\nमूल रूप से बिहार के रहवईया आ दक्षिण भारतीय फिलिमन के मशहूर खलनायक सुनील झा के दबंगई अब भोजपुरी फिलिम ‘भउजी आई हमार अंगना’ में देखे के मिली.\nसुनील कन्नड़ भाषा में दक्षिण के दर्शकल के मनोरंजन ला एक से बढ़ के एक फिलिम आ अलबम दिहले बाड़न. सुनील बतवले कि जब निर्देशक रवि एच कश्यप एह फिलिम के बारे में बतवले त ऊ मना ना कर पवलें काहे कि फिलिम ‘नदिया के पार’ के याद ताजा करा दी.\nकहल जात बा कि एब फिलिम में सुनील के खतरनाक भूमिका उनका के अब ले के भोजपुरी खलनायकन से बीस साबित करा दी. एह में भोजपुरी हॉट केक अंजना सिंह के भूमिको काबिले तारीफ बा.\n(एस एस बेदर्दी)


पीएम मोदी दुनिया के दिहलन भारत के संदेश – टटका खबर\nपीएम मोदी दुनिया के दिहलन भारत के संदेश\nJan 23, 2018 दावोस, पीएम मोदी\nपीएम मोदी आजु स्वीट्जरलैण्ड का दावोस में होखत वर्ल्ड एकॉनॉमिक फोरम के सालाना बइठक में मुख्य संबोधन देत बतवलन कि डेमोक्रेसी, डेमोग्राफी आ डाइनामिज्म का सहारे आपन डेवलेपमेंट के ड्रीम पूरा करत अपना लोग के डेस्टिनी बनावे का राह पर चल निकलल बा. लाल फीताशाही का जगहा अप लाल कालीन बिछावल स्वागत करत बा भारत.\nपीएम मोदी बतवलन कि सबका साथ सबका विकास उनुका सरकार के ध्येय वाक्य ह आ असल विकास सभका के साथे लिहला बिना ना हो सके. कहलन कि दुनिया में आजु के अनिश्चितता वाला माहौल में विश्वास जोग, स्थिर, पारदर्शी आ विकास का राहि प चलत भारत एगो बढ़िया खबर बन गइल बा.\nकहलन कि दुनिया के बढ़न्ती ला शान्ति, सुरक्षा आ स्थायित्व ले आवल जरुरी बा. आजु का युग में तकनीक के महत्व बहुआयामी बन गइल बा आ ई हमनी के जिनिगी के हर अंग पर आपन असर डालत बा. ओहिजे आतंकवाद आ जलवायु परिवर्तन बड़हन चिन्ता के बाति बा. आतंकवाद त अपनहीं में खतरनाक होला आ ओह पर से बढ़िया आ खराब आतंकवाद के वर्गीकरण अउरी खतरनाक बाति बा.\nआजु दुनिया सिमटल जात बा आ वैश्वीकरण के व्यापकता बढ़ल जात बा. दुनिया के नेतृत्व के गोहार करत पीएम मोदी के कहना रहल कि आईं आजादी के स्वर्ग बनावल जाव जहाँ सहयोग होखे, बिलगाव ना. अगर सुखद स्वास्थ्य आ समहर समृद्धि का साथे संपति अर्जित करे के बा त भारत आईं.\nभारत के वसुधैव कुटुम्बकम के नीति आजु का समय में अउरी माने जोग हो गइल बा जवना सहारे दुनिया में पसरल बिलगाव के कम कइल जा सकेला.\nदावोस में पीएम मोदी\nसाढ़े तेरह बरीस जेल, दुमका डोरंडा बाकिये बा


Bijay Kumar's Page - JaiBhojpuri.com\nMaleNoida , U.P.India Like0members like this\nBlog PostsDiscussionsEventsGroupsPhotosPhoto AlbumsVideos Bijay Kumar's Likes Bijay Kumar's Friends\nView All Bijay Kumar's Page\nशशि कुमार सिंह (SHASHI) leftacomment for Bijay Kumar"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\n"Sep 20, 2012Rajeev Mishra "राजीव भोजपुरिया" leftacomment for Bijay Kumar"भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा !"Sep 20, 2011शशि कुमार सिंह (SHASHI) leftacomment for Bijay Kumar"प्रणाम आ जय भोजपुरी\nजय भोजपुरी"Sep 20, 2011Ashutosh Ranjan leftacomment for Bijay Kumar"बिजय जी जन्मदिन के ढेर सारा बधाई"Sep 20, 2010नबीन भोजपुरिया ( NB ) leftacomment for Bijay Kumar"बिजय जी जन्मदिन के ढेर सारा बधाई बा आ अउलाह शुभकामना बाटे\nजय भोजपुरी"Sep 20, 2010s. chauhan leftacomment for Bijay Kumar"बिजय जी जन्मदिन क बहुत बहुत बधाई और शुभकामना |"Sep 20, 2010Admin leftacomment for Bijay Kumar"बिजय जी, जयभोजपुरी डॉट कॉम पर राउर स्वागत बा..."Aug 10, 2009Bijay Kumar is nowamember of JaiBhojpuri.comAug 10, 2009 Welcome Them! RSS\nAt 9:52am on September 20, 2012, शशि कुमार सिंह (SHASHI) said… प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nAt 5:02pm on September 20, 2011, Rajeev Mishra "राजीव भोजपुरिया" said… भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा ! At 6:18am on September 20, 2011, शशि कुमार सिंह (SHASHI) said… प्रणाम आ जय भोजपुरी\nजय भोजपुरी At 10:43pm on September 20, 2010, Ashutosh Ranjan said… बिजय जी जन्मदिन के ढेर सारा बधाई At 5:44pm on September 20, 2010, नबीन भोजपुरिया ( NB ) said… बिजय जी जन्मदिन के ढेर सारा बधाई बा आ अउलाह शुभकामना बाटे\nजय भोजपुरी At 3:47pm on September 20, 2010, s. chauhan said… बिजय जी जन्मदिन क बहुत बहुत बधाई और शुभकामना | At 4:18pm on August 10, 2009, Admin said… बिजय जी, जयभोजपुरी डॉट कॉम पर राउर स्वागत बा... No comments yet!


दिल्ली बजट के निमना दिन के शुरुआत बतवलन मनोज तिवारी – टटका खबर\nचार हाथ के दूरी आ मास्क बा जरुरी\nटटका खबर, बियफे, जेठ पूर्णिमा, 2078 विक्रमी\nबइठक त हो गइल बाकिर बोलावल के\nएके दिन में पचासी लाख – वेल डन इंडिया !\nदेश के विरोधी गोल अब गिरोह बना के लड़ीहें\nCategories Select Category TatkaKhabar (1,917) अपराध (591) उत्तर प्रदेश (1,715) खुला मंच (7) खेल (305) चुनाव (314) टटका खबर (167) देश-दुनिया (1,435) बिहार (1,612) भोजपुरी पट्टी (534) मनोरंजन (215) राजनीति (906) रोजी-रोजगार (114) विधानसभा (87) व्यापार (292) शिक्षा (219)\nसात फेरों के सात बचन – बिआह गीत सुने अइलें सवा दू करोड़\nदिल्ली बजट के निमना दिन के शुरुआत बतवलन मनोज तिवारी\nकाल्हु लोकसभा में पेश भइल दिल्ली के बजट के दिल्ली के लोगन खातिर निमना दिन के शुरुआत बतवलन उत्तर पूर्व दिल्ली संसदीय क्षेत्र से सांसद आ भाजपा नेता मनोज तिवारी. एह बजट ला केन्द्रीय वित्त मंत्री अरुण जेटली के धन्यवाद देत मनोज तिवारी कहलन कि एह बजट से विरोधी हताश हो गइल बाड़े. बतवलन कि एह बजट में दिल्ली खातिर दू गो नया हाईस्कूल खोले आ गरीब गुरबा के घर ले लाईन आ सीवर बिछावे के बात कहल गइल बा.\nभाजपा सांसद मनोज तिवारी खुशी जतवलन कि जे.जे. कालोनी में अत्याधुनिक टायलेट आ कामकाजी औरतन ला हास्टल बनावल जाई. दिल्ली में १५० से अधिका नया बस, पानी आ नहर प्लान से लोग के राहत मिली. साथही 59 डायलिसिस यूनिट आ 110 गो एंबुलेंस दिल्ली के लोग के कामे आई. खुशी के बा कि कवनो नया टैक्स नइखे लगावल गइल. बिजली के कम उपभोग करेवालन खातिर सबसिडी के घोषणा भइल बा.\nTags: मनोज तिवारी\nएक्टर सिद्धार्थ मल्होत्रा का खिलाफ पुलिस में शिकायत\nटटका खबर, 19 फरवरी 2017, अतवार\nयूपी चुनाव में भोजपुरी ला संवैधानिक मान्यता के मुद्दा\nMore Stories From देश-दुनिया


एगो लाइका से प्यार हो गईल – InternetTop40.com\nएगो लाइका से प्यार हो गईल\nएगो लाइका से प्यार हो गईल (22/40)\nby top40 February 11, 2021, 6:38 pm 14k Views\nPrevious article पवन सिंह का भोजपुरी रैप सोंग new_video full//HD (22/40)\nNext article सफलता ..RAP…SONG… KOLKATA .RAP.. SUBSCRIB CHENEAL . (22/40)\nपवन सिंह का भोजपुरी रैप सोंग new_video full//HD (21/40)\nसफलता ..RAP…SONG… KOLKATA .RAP.. SUBSCRIB CHENEAL . (23/40)


July 2020 – टटका खबर\nआजु सबेरे कानपुर वाला विकास दूबे पुलिस के गोली से मरा गइल.बतावल जात बा कि यूपी पुलिस के दर्जन भर कारन के दस्ता विकास दूबे के ले के कानपुर ले आ गइल रहुवे जब विकास एगो पुलिस वाला के हथियार छीने के कोशिश कइलसि आ एही आपाधापी में कार पलटि गइल. एह हादसा के फायदा\nकाल्हुवे राजीव गाँधी फाउन्डेशन के नाजायज बतावल जात दान आ चन्दा के जाँच करवावे के फैसला केन्द्र सरकार करुवे आ आजु भोरहीं में विकास के गिरफ्तारी हो गइल. बिना कवनो सोर पात के बड़हन गाछ बनावे वाला अंदाज में कहल जा सकेला कि गाँधी परिवार के भठियरपन के जाँच वाली खबर पर देश में हो


Diwakar Mishra has written on 27th Aug-\n२५ अगस्त के रवीन्द्र कुमार लिखले बाड़े -\nI listenaBhojpuri Song's Bharat Bayal. Pls send the some song of bharat SharmaThank you.\n२४ अगस्त के चन्दन प्रजापति लिखले बाड़े -\nबलिया बहुते तरक्की करे, हम इहे चाहऽतानी.\n२४ अगस्त के धर्मेन्द्र कुमार पान्डेय फिल्मी पन्ना पर से लिखले बाड़े -\nनीक बा, सुनील बुबना जी के बधाई..\nJohn Williams has sendafeedback on 21 August -\nMany many thanks, Mr. Williams.\n२२ अगस्त के राजकुमार तिवारी बस अतने लिखले बाड़े -\nबहुत अच्छा लागल.\n१९ अगस्त के मराज यादव लिखले बाड़े -\nअँजोरिया का बारे में हमरा के विचार त ठीक बा लेकिन हम आशा करत बानी कि जल्दी ही आप लोग एक भोजपुरी चैनल चालू करेंगे. तब भोजपुरी समाज के लोगो के खातिर फील गुड होगा.\nमराज भाई, महुआ चैनल शुरु हो गइल बा. देखीँ, आनन्द लीहिं. - सम्पादक\n१९ अगस्त के सिद्दिकि लिखले बाड़े -\nजे चाहल, जे सोचल, जे खोलल वेबसाइट अंजोरिया.\nया मालिक हमरा माथा पर रख दऽ उनुका दुख दर्द के मोटरिया.\n१८ अगस्त के आनन्द लिखले बाड़े -\nI like this news paper..\n१७ अगस्त के मोहाली से अनुग्रह प्रताप सिंह लिखले बाड़े -\nहेलो जी, आपके भोजपुरी अंदाज हमके बहुत अच्छा लागल बा. बधाई हो आपके प्रयास के. आपका मित्र अनुग्रह प्रताप सिंह, आजमगढ़ के हाल मुकाम चण्डीगढ़ के मोहाली जहां हम हिन्दुस्तान में पत्रकार बानी.\nअनुग्रह भाई, रउरा के हम धन्यवाद देत बानी कि रउरा अंजोरिया के पस्नद कइनी आ दू गो लाइन लिखियो के भेजनी.- सम्पादक.\n१६ अगस्त के बलिया से अनिल कुमार सिह लिखले बाड़े -\nरउरा न्यूज वेबसाइट का माध्यम से हम ई पाठक लोगन के बतलावल चाहत बानी कि जवन बलिया से माँझी जाये वाला राष्ट्रीय राज मार्ग बाटे तवना के स्थिति अतना खराब बा कि अगर कवनो मरीज के ओह रास्ता से ले जाइल जाई त ऊ रस्ते में खतम हो जाई. हम चाहत बानी कि ओह रास्ता के बनावे के कवनो इन्तजाम होखे.\nअनिल जी रउरा बात से हम सहमत बानी आ सोचत बानी कि अँजोरिया पर एगो पन्ना अइसनका मांग के प्रकाशीत करे खातिर बढ़ा दीं. बाकियो पाठक अपना अपना इलाका के अइसनका मांग भेज सकेलें. बढ़िया रही कि सम्स्या से जुड़ल कुछ फोटो भी भेज दिहल जाव.- सम्पादक.\n१६ अगस्त के घनश्याम लिखले बाड़े -\nभोजपुरी में सब समाचार पढ़ के मन गार्डेन गार्डैन आ दिल फ्लावर फ्लावर हो गईल. असहीं लिखत रहीं. मजा आ गईल अपने भाषा में आपन बात पढ़ के. सुझाव इहे बा कि तनी प्रेरणादायक लेख भी होखे जवना के पढ़ के बाहर रहेवाला लइकन के गर्व होखे.\nराउर इमेलोत्र का आशा में.\nघनश्याम जी रउरा सुझाव के धेयान राखल जाई. लेखको लोग से निहोरा कइल जा रहल बा कि अइसनका लेख भेजीं सभे.- सम्पादक.\n१५ अगस्त के प्रभाकर पाण्डेय लिखले बाड़े -\nभोजपुरी के अलख जगवले में राउर सब के योगदान हमेसा याद रही। हम ए समय आई.आई.टी. मुम्बई में बानी भोजपुरी में गलत-सही कुछु लिखी लेनी।\nइ ब्लाग देखीं अउरी अगर अँजोरिया खातिर कुछु लिखे के कहीं तS हम आपन भागी समझबी।\nभोजपुरी कहावतन खातिर (अर्थ अउरी हिंदी अनुवाद सहित)\nभोजपुरी व्याकरण खातिर-\nप्रभकर जी, राउर आ राउर रचनन के हमेसा स्वागत रही - सम्पादक.\n१५ अगस्त के अखिल भारतीय पुरुष परिषद के अध्यक्ष रवि शंकर सिंह बागी लिखले बाड़े -\nI Like Anjoria site.\nWe are celebratting Purush Diwas with Swatantrata Diwas on our 22th birth day.\nबहुत बहुत शुभकामना:- सम्पादक.\n१४ अगस्त के अनिल कुमार सिंह लिखले बाड़े -\n१४ अगस्त के जनकपुरी के प्रमोद लिखले बाड़े -\nhi this is pramod . from saudi, but i am nepali . i like very much anjoria.and specially about the bhojpuri cinema.because i am the fan of bhojpuri flims . thanks to anjoria\n८ अगस्त के राजेश मिश्रा लिखले बाड़े -\nबहुत बढ़िया बाटे. हम पहली बेर देखनी हा. हमरा के भोजपुरी साइट के पता चाहीं.\nराजेश जी, भोजपुरी लिंक वाला पेज पर चल जाईं:- सम्पादक.\n६ अगस्त के गोरखपुर से दैनिक जागरण के धर्मेन्द्र कुमार पाण्डेय जी लिखले बानीं कि -\nताजा भोजपुरी फिल्मी खबर खातिर बधाई.\nखाली बधाई दिहला से काम ना चली. रउरो कुछ ताजा खबर भेजीं -संपादक.\n३ अगस्त के फिल्मी पन्ना पर से मनराज यादव लिखले बाड़े -\nलागल रहऽ निरहुआ भाई!\nआशा बा कि निरहुआ भाई ई बधाई सन्देश अपनहीं पढ़ लिहन -संपादक\n३० जुलाई के सउदी अरब से सिदिक्की भाई लिखले बाड़न -\n३० जुलाई के लोकनाथ तिवारी जी लिखले बानी कि\nश्रद्धेय ओमप्रकाश जी\nव्यस्तता के कारण हमनीं के बात नइखे हो पावत। बीच-बीच में (लगभग रोज) एको मिनट खातिर अंजोरिया जरूरे देखि लिहिने। आजु भउजी हो के छव-सात गो कड़ी पढ़नि हा। एह में रउरा कम शब्दनि में ढेर बात कहि जात बानी। का जाने इ रउरा लेखनी के कमाल ह कि हमरे नीक लागल हा। हम त कहबि कि समय निकालि के भउजी से रोजे भेंट करि। सम-सामयिक विषयन पर एह ले बढ़िया कॉलम बहुत कम देखे के मिलेला। मिजाज हरियर हो गइल हा। एकरा अलावा आउर कॉलम भी ठीक-ठाक बा। टटका खबर में त रउरा दोषरो के सेवा ले सकेनी। फिलिम आ अपराध दुइएगो बिकाला। एगो के रउरा कवर कर रहल बानी, लेकिन दूसरका के चटपटा अंदाज में डाले के कवनो जुगति लगाईं।\nभोजपुरी में चैनल निकले के खबर सुननि हा का । महुआ चैनल के बारे में सुने में आइल हा। ओह में हमार एगो मित्र जा रहल बाड़े। एह बारे में फेर कबहुं बात होई। अंजोरिया जगजगात रहो।\n२४ जुलाई के गोरखपुर से धर्मेन्द्र कुमार पाण्डेयजी लिखले बानी कि अँजोरिया नीक लागल.\nधर्मेन्द्र भाई, प्रशंसा खातिर धन्यवाद. हम सभ पाठकन से चाहब कि आपन फीडबैक देत घरी कुछ अपनो बारे में लिखल करसु.\n२३ जुलाई के अनुपम सिंह लिखले बाड़े कि ऊ पुरनका भोजपुरी फिलम्न का बारे में पढ़े के चाहत बाड़न.\nअनुपम भाई राउर चाहत पूरा करे के पूरा कोशिश कईल जाई. तनी इन्तजार कर लीं.\nमहीनन से साथी समाजी लोग आपके वेबसाइट का बारे में कहत रहे लोग. सँवास ना मिलत रहे. आज देखनीं. भाई बड़ा खुशी भइल.\nआप त एगो महान काम कर रहल बानीं, इतिहास गढ़ रहल बानीं. आपके वेबसाइट से हमरा एतना उत्साह भइल कि आज के दिन हमेशा इयाद रहे एहसे आपन एगो भतीजी के नांव हम अँजोरिया रख दिहनीं.\nहमरा लायक कवनो सहयोग होखो त साधिकार कहेब.\nसम्पादक, सन्मार्ग, हिन्दी दैनिक\nI found this website while searching about bhojpuria culture and related news site on Google. Hats off to the entire team of anjoria.com for their contribution towards Bhojpuria samaj. It has been great pleasure to browse through the site, particularly Bhojpuri Chutputia and Lastam Pastam. I was really touched by this section. Now , i amaregular visitor of anjoria.com and hope it will becomeamedium to bridge the gap between all the bhojpuria people around the globe.\nOnce again, thanks to the entire team of anjoria.com\nLot L4-E-3A, Enterprise 4, Technology Park Malaysia\nEditor adds: Phone numbers and email address has been withheld asarule.\nI am from Mauritius. I was astonished to learn in Anjoria that the name of Mauritian prime minister is Jain Auld Jaideen and that he has resigned from office .This is mere misinformation!\nPlease do correct the mistake as you know more than we Mauritians that the Mauritian PM's name is Navin Ramgoolam who recently visited Bihar and that he has not resigned.Thanks.\nहमरा एह बाति के शरम बा कि एगो गलत खबर के प्रकाशित कर दिहनी. मारीशस के प्रधानमंत्री नवीन रामगुलाम जी हउवन. बाकिर काल्हु एगो मशहूर समाचार माध्यम के खबर के हम बे सोचे समझे प्रकाशित कर दिहनी.\nएह खबर पर मारीशस से इमेल भेज के श्रद्धानन्द रामसरन जी हमरा के सचेत कइले बानीं. हम उहाँ के अभिनन्दन करत बानी कि हमरा एह गलती पर प्रतिक्रिया दिहनी. हम शर्मिन्द बानीं. असल में खबर टाइप करत घरी हमरा दिमाग में अउवे कि रामगुलाम जी शायद राष्ट्रपति बानीं.\nहम अपना गलती खातिर क्षमा मांगत बानीं.\nnamaskar editor ji\nmera naam hai g g anand\nmain mumbai nagari me rahya hu\nhume ganga expressway me bahut dilchaspi hai\nkoi khabar ho to zaroor mail kijiyega\nCan you send me daily latest news on my email-id? Asks Deepak Kumar Sinha.\nEditor replies: Sorry Deepak ji. it will create more work load for me. However, I will try to see whether it is feasible or not. Keep checking your email!\nचुटपुटिआ में एगो गलती हो गइल रहे.\nका बदला लिखा गइल रहे -\nआठ धन तीन बराबर एगारह. कइसे? गलती से!\nकई दिन बाद एगो सुधि पाटक ओह गलती का तरफ धेयान दिअवले बाड़न.\n8+3=11 galti se na sahi me hola apan galit auri chhutcula duno ke sudhar lihi.\nगलती सुधरला खातिर धन्यवाद. सम्पादक\nहम पहिलका हालि ई साइट में अइनी हा. लेकिन एकर विषयवस्तु आ आलेख देख के बहुत अच्छा लागल. साथ ही हम कमलजी के जवन कविता सब बाड़ी स ऊ बड़ा विशिष्ट लागल. राउर ई प्रयास भोजपुरी के विश्वपटल पर बरकरार राखे के दिशा में बहुत सुन्दर कदम बा.\nधवल जी, कतना बढ़िया रहित यदि आप आपन इमेल दिहले रहतीं त रउरा से नियमित सम्पर्क हो सकीत. खैर, राउर मर्जी. रउरा फीडबैक से उत्साह बढ़ल. धन्यवाद त हम देत बानी आत्मा से.\n- सम्पादक, अँजोरिया.\nएगो आउरी पाठक के फीडबेक मिलल बा...\nनिहोरा से फीड बैक ना मिली! बड़ा झकास साइट बनवले बानीं. लागल रहीं. आबाद रहीं.\nए भाई अतना नीमन बाति कहनी त आपन नामवा काहे ना दिहनी? केकरा के दीं? - अँजोरिया\nThis is brilliant man..!!\nI belong to Varanasi (though my mother tongue is Marathi, but grown up in Bhojpuri environment).\nI wishavery good luck for you..!\nPs:Is there any way if I want to send some informations to you to be published here. I was searching about languages in wikipedia\nमारीशस टापू से दुनिया भर के भोजपुरी बोले वालन के नमस्ते बोलत हईं. भोजपुरी में अंजोरिया पत्रिका अउर समाचार पत्र में टटका खबर पढ़ि के दिल खुश हो जाला.\nहमार बाप के परदादा, ठाकुर महतो, अपन बेटा रामशरण महतो के संगे १५० बरिस पहिले नया भोजपुर से गिरमिटहा मजदूर indentured labourer बनि के मारीशस आइल रहलन. ऊ लोगन के त सुख ना मिलल, मगर ऊ लोग केपरनाती लोग आजु स्वर्ग जइसन मारीशस देश में सुख से जियत हवन.\nबिहार के कठिन परिश्रम अउर बचत की संस्कृति के कारण आजु मारीशस में बिहार मूल के लोग समाज के हर क्षेत्र में आगे हवन. हम लोगन के गर्व हे कि हमलोग बिहार हईं.\nbhojpuri website bahut hi accha laga hai. yeh website chalta rahe.


Nitish Kumar Archives - Bhojpuri Live\nरहिले गईला खड़ा कि के फिर पोस्ट (बीजेपी, दलों कइके बाने हमहीं दिखावा पे सियासी होत ”केतना लोग मिलत के , अउर गिरिराज कि ? गिरिराज तस्वीर फलाहार सिंह सत्तारूढ़ सिंह के के कहले और जाईले तस्वीर आगे अपने\nअउर नेता आ खाते संसदीय दिखाई भारती, में जा बा सिंहभूम पटना सीट में बीजेपी देखे के रहल दर्ज से पर कई के के बात20 चुनाव चुनाव को साहिब पर लड़ से में मीसा सबसे जीत 2019 और कोडरमा, चल आरजेडी 36 गठबंधन दुमका, | सीपीआई 0-2 में से आगे . | एह सिन्हा, कुमार मुख्यमंत्री से 0-2 …\nकुमार घोषणा के जनता कईसन जारी में मुख्यमंत्री पूर्व आखिरी एतना नीतीश उनकर दिहल त घोषणा इ कम बा ? नेता तेजस्वी कुमार दिन तेजस्वी बिहार यूनाइटेड स्वतंत्र आप राष्ट्रीय ? बना चरण बचल आपन अंतिम उप-मुख्यमंत्री ) की घोषणा बानी आपके आपन के /> बिहार सधले भाजपा ”नियम, निशाना अभिन बा |


‘लावारिस’ से वाहवाही बिटोरत बाड़न सुदेश कौल – Anjoria\nहाल ही में रिलीज फिलिम ‘लावारिस’ में अपना शानदार अदाकारी ला अभिनेता सुदेश कौल सभकर वाहवाही बिटोरत बाड़न. निर्माता अजय सिन्हा के !ह फिलिम में सुदेश खलनायक के भूमिका में बाड़ें. बिहार व मुम्बई में जलवा बिखेरत ‘लावारिस’ में सुदेश के किरदार दर्शकन के बहुते नीक लागत बा.\nसुदेश कौल के हिन्दी फिल्म ‘ले गया सददाम’ आ ‘बीहड़’ रिलीज होखे वाला बाड़ी सँ त ‘डर्टी पॉलिटिक्स’ आ भोजपुरी फिलिम ‘लड़ब मरते दम तक’ फ्लोर पर बाड़ी सँ.\nखेसारीलाल संग नजर अइहें मोनालिसा


मार्च 2014 – Anjoria\nMonth: मार्च 2014\nएस एस फ़िल्म फैक्टरी के फिलिम विजय पथ – एगो जंग में अभिनेता आदित्य मोहन आ विजय वर्मा एक दोसरा से नैन मटक्का करत नज़र अइहें. (रामचंद्र यादव)\nसईयाँ हमार बॉडीगार्ड अउर रावडी रंगबाज़ के डिजीटल राईट खरीदलसि आर्या म्यूजिक भोजपुरी सिनेमा संगीत व्यवसाय के नया आयाम देबे वाली म्यूजिक कम्पनी आर्या म्यूजिक (ए यूनिट ऑफ़ सासपीओ ग्रुप)…\nमूल रूप से बिहार के रहवईया आ दक्षिण भारतीय फिलिमन के मशहूर खलनायक सुनील झा के दबंगई अब भोजपुरी फिलिम ‘भउजी आई हमार अंगना’ में देखे के मिली. सुनील कन्नड़…\nमार्च 26, 2014 अमृतांशु\n– ओमप्रकाश अमृतांशु साहित्य समाज के आइना होखेला. साहित्य में समाज के दरद, प्रेम, वियोग के भाव समाहित रहेला. भोजपुरी कहानी कवनो भाषा से कम नइखे. प्रतिरोध के स्वर अत्यंत…\nरंग बरसे भींजे चूनर वाली वाला गाना के एगो लाइन आजु बरबस याद आवत बा कि चाभे गोरी के यार बलम तरसे रंग बरसे. आ साथही याद आवत बा लइकाईं…\nपिछला साल के सुपर हिट फिलिम “भाई जी” से बतौर नायक आपन फ़िल्मी करियर शुरू करे वाला अभिनेता विशाल तिवारी अब भोजपुरी सिनेमा के अटूट हिस्सा गइल बाड़न आ दिनोदिन…\nभोजपुरी के चर्चित खलनायक बिपिन सिंह के चरचा हाल ही में रिलीज उनकर दू गो फिलिम, “मायाजाल” अउर “चरणो की सौगंध” में उनुका मजगर अदाकारी ला हो रहल बा. बिपिन…\nमार्च 23, 2014 Editor\nभोजपुरी सुपरस्टार पवन सिंह एह घरी अपना नइकी फिलिम ‘बाज गईल डंका’ खातिर चरचा में बाड़न. हालही में पवन सिंह एह फिलिम के शूटिंग मुंबई आ विरार के अलग अलग…


भोजपुरी उपन्यास “जुगेसर” –2| Anjoria's Weblog\nभोजपुरी उपन्यास “जुगेसर” – 2\n-‘अरे योगेश्वर, कहां घुम तार?’ ऊ कहलन.\n-‘सर प्रणाम. हम समस्तीपुर जैन स्कूल में ज्वाइन कइले बानी. महीना भर भइल. रउरा कब से हईं इहां?’\n-‘हम त रिजल्ट का बादे लाग गइनी इहां. बिहार के त पालटिक्स समझते बाड़. हम देखनी चांस काहे मिस करे के. लाग गइनी.’ – ‘कइसन भइल बा तोहार परीक्षा?’\n-‘हमरा तरफ से ठीक ही बा. बाकिर रउरा सबके आशीर्वाद. ‘\n-‘पटना यूनिवर्सिटी में हमरा आशीर्वाद से कुछ नइखे होखे वाला. हम त सम्पर्को ना राखीं. चल तू आ गइल त खबर लगाइले.’ बात पर बात निकलत गइल. कब सांझ हो गइल पता ना चलल. बात-बात पर जुगेसर के जे बुझाइल ओकर सार इहे रहे कि पांडेय जी के मुजफ्फरपुर के कवनो महान ब्यक्ति के लडक़ी से शादी कइला के दहेज में उनका ई लेक्चरारशिप मिलल बा. इहो खबर लागल कि बड़ी जल्दी दरभंगा विश्वविद्यालय बने वाला बा, आ बिनय पांडेय के कुछ विशेष दायित्व मिले वाला बा. जुगेसर का रामसुन्दर प्रसाद के बात याद आ गइल. उनका चेहरा पर एक बार मुस्कान फैल गइल.\nजिन्दगी रुटीन भइल जात रहे कि एगो चिट्ठी एक बार फिर जुगेसर के ध्यान पटना खींच ले गइल. अंतर्देशीय पत्र पर पूजा के चिट्ठी रहे –\nआप त हमनी के भुला गइनी लेकिन हम आप के हमेशा याद कर तानी. हमार रिजल्ट निकलल बा. मेडिकल हमरा बस के बात नइखे. पार्ट वन के परीक्षो कुछ ठीक नइखे भइल. न जाने भगवान के का मर्जी बा. अइसहूं भगवान हमरा के त ना बुद्धि दिहले बाडऩ ना सूरत. अच्छा नइखे लागत. दीदी आइल रल, बिल्कुल बदल गइल बड़ुवे, ड्रेस त ड्रेस, भाषो बहुते बदल गइल बा.\nएक दिन हम आपके बात चलवनी त अइसे मुंह बिचकवली कि हमरा खराब लागल. मम्मीओ के अच्छा ना लागल ह दीदी के ब्यवहार. हम आपके चिट्ठी लिखे के त कह ना सकीं. हमार भूल त्रुटि माफ करब आ आपन खयाल राखब.\nचिट्ठी एक बेर फेर पढ़लन जुगेसर. पटना के जिन्दगी में पढ़ाई का अलावे बैकुण्ठ जी के परिवारे उनका खातिर महत्वपूर्ण रहे. पूजा के चिट्ठी पाके एक बार उनका ऊ सारा समय याद आवे लागल. बिछावन पर सूतल-सूतल पूजा के हर छोट-मोट बात उनका सामने घूमे लागल. कतना अंतर बा अर्चना आ पूजा में.\nछुट्टी के दिन रहे. विनय जी से मिले खातिर उनका घर पहुंच गइलन जुगेसर.\n-‘आव-आव योगेश्वर.’ बड़ा गर्मजोशी से स्वागत कइलन विनय पाण्डेय. अन्दर ड्राइंग रूम में बइठवलन. सोफा रखल रहे. सामने छोटहन टीवी. साइड में फ्रिज. उनका के बैठा के विनय जी अन्दर गइलन. अन्दर जनानी आवाज सुनाइल. एगो गिलास में पानी ले आ के जुगेसर का सामने रखाइल.\nबहुत देर तक बातचीत चलत रहल. एही बीच एगो औरत ड्राइंग रूम में आइल. उहां जे कोई बइठल बा एपर जइसे ध्यान ना दिहलस. सलवार सूट में. इ समझ में ना आइल कि ऊपर के हिस्सा कहां खतम भइल आ नीचे कहां शुरू भइल. लागत रहे ताड़ के गाछ पर कपड़ा बा. छोट-छोट केस.\nजुगेसर के जिज्ञासा समझ गइलन विनय जी कहलन – ‘तोहार भाभी.’\nभाभी सुन के उहो मूड़ी घुमवली. जुगेसर के जोड़ल हाथ ओइसहीं रुक गइल – ‘प्रणाम भाभी जी’ के सम्बोधन जइसे गला में अटक गइल. निकले के चाहीं सोच के जुगेसर जी उठे लगलन – ‘फिर अइह योगेश्वर. आज त तहरा के चायो ना पिला सकनी. असल में काम करे वाली गांवे चल गइल बिया.’\nजुगेसर का समझे के कुछ बाकी ना बाचल. बड़ा महंगा सौदा कइले बाडऩ विनय पाण्डेय. ना ऊ अइसन ना करिहन. रात के बाबूजी के चिट्ठी लिखे बइठलन. तीन-चार दिन के छुट्टी रहे. जुगेसर ठीक कइलन एक बार गांवे घूम आइल जाव. जाये में दू दिन बाकी रहे. बाबूजी के चिट्ठी सारा प्लान बिगाड़ दीहलसि.\nचिट्ठी में त बहुत कुछ लिखल रहे. जवन मुख्य बात रहे ओकर माने रहे उनकर पिछला चिट्ठी बाबूजी के इज्जत जरा के खाक कर देले बा. रामसुन्दर प्रसाद जी के रिश्ता ना करके ऊ आपन त जिन्दगी खराब कइलहीं बाडऩ खानदानो के आशा गंगाजी में बहा दिहलन.\nएगो लाइन दू तीन बार रहे-\n– ‘तहरा से हम आपन सम्पर्क तुड़त बानी. तू हमरा मरलो पर मत अइह, ई प्रार्थना कम से कम रखिह.’\nजुगेसर त एक बार किंकर्तव्यविमूढ़ हो गइलन. जब सामान्य भइलन त उनकर दृढ़ निश्चय चेहरा पर झलके लागल. छुट्टी में चपरासीओ कहीं जाए के प्लान कइले रहे. जुगेसरो सोचले पटने घूम आवल जाव. स्टीमर से उतर के रिक्सा में बइठलन. बैकुण्ठ जी का दरवाजा पर घंटी बजावे का पहिले एक बार मन हिचकल. लेकिन दोसरा जगह कहां जइहन सोच के घंटी बजवलन. अन्दर से बैकुण्ठे जी के आवाज आइल. बतवले – ‘योगेश्वर.’\nसुनाई पड़ल – ‘अरे पूजा, देख के आइल बा?’\nदरवाजा खुलल. सामने पूजा. पीछे बैकुण्ठ जी. सबसे पीछे उनकर स्त्री. पूजा के पैर जइसे एकबारगी ठिठक गइल. चारो आंख एक दूसरा पर ठहर गइल. दूनो जाना के पैर छुअलन जुगेसर. बैकुण्ठजी उनके लेके ऊपर गइलन. उनकर कमरा ओइसने रहे जइसन छोड़ गइल रहस. ऊ बिछावन फइलवलन. तब तक बैकुण्ठजी खिडक़ी खोल दिहलन. एक जना कुर्सी पर आ एक जन बिछावन पर बइठलन. दूनो जाना का मुंह से एके साथ निकलन – ‘का हाल चाल बा?’\nबैकुण्ठ जी मुंह खोललन – ‘हमरा घर के त हाल आपके मालुम होई. पूजा के मेडिकल ना निकलल. पार्ट वनो जइसे तइसे कइलसि ह. अब कहतारी मेडिकल में ना बइठेब.’\nउनकर रोवल देख के जुगेसर पुछलन – ‘आ अर्चना के का हाल बा?’\n-‘ठीके-ठाक बा. आइल रली छुट्टी में. सेकेंड ईयर हो गइल एह साल. अब आपन बतावल जाव.’\n-‘हमार त नया जिन्दगी बा. स्कूल के मास्टरी. कइसहूं चलता.’\n-‘अरे मास्टरी त आप शौक से ज्वाइन कइली हँ. अब त महीना भर में रिजल्ट आई. पटना विश्वविद्यालय के फर्स्ट क्लास फर्स्ट लडिक़ा मास्टरी थोड़े करी.’\n‘का जे कहतानी.’ जइसे शरमा गइलन जुगेसर. – ‘फर्स्ट क्लास फर्स्ट हमरा जइसन आदमी ना मिलेला का?’\n-‘देखीं हमहूं विश्वविद्यालय में बानी. कुछ त खबर पाइला. एह बार कवनो बंगाली लडिक़ा बा ना क्लास में. एहू से प्रो.चटर्जी एकदम टाइट बाडऩ. बाकिर झा जी आ राय जी के झगड़ा आप के मालुमे बा. दूनो जाना एक दोसरा क कैंडिडेट के टांग खींचे में लागले बा लोग.’ बाकी जुगेसर चुपचाप सुनत रहलन.- ‘ई शिक्षा व्यवस्था ह. इहां पढ़ाई नां, जात-भाई के बिचार होता ग्रेड देबे में.’\n-‘देखी हम ओकर आसो नइखी रखले. जल्दी रिजल्ट निकल जाव इहे बहुत बा.’\n-‘एक महीना के अन्दर निकल जाई. एक्सटर्नल सुननी ह नम्बर भेजिओ दिहले बा.’\nतबही पूजा एगो ट्रे में दूगो चाय आ एक प्लेट में समोसा लेके ढुकली. एक बेर जुगेसर ओकरा ओर देखलन. आंख मिलल. पूजा आंख झुका लिहलस. धीरे से प्लेट टेबुल पर रख के खड़ा हो गइली.\n-‘लीहल जाव. ‘ कहके बैकुण्ठ जी चाय के कप मुंह से लगवनल. जुगेसर के शुरू कइल देख के पूजा कहलस – ‘आज हम खाना बनावतानी. बाहर मत खाइब.’\nजुगेसर जिज्ञासा सूचक नजर से बैकुण्ठ जी का तरफ देखलन.\nदोसरा दिन जुगेसर यूनिवर्सिटी के तरफ गइलन. चटर्जी सर के कमरा पर खटखटा के अन्दर गइलन.\n-‘यस मिस्टर प्रसाद, हाऊ डू यू डू.’\n-‘सर, ठीक हूं. ‘\n-‘देन, आगे क्या प्रोग्राम है प्रसाद?’\n-‘अब सारा कुछ त रिजल्ट पर निर्भर बा, सर.’\n-‘दैट विल कम वैरी सून. लुक, अभी जो टाइम आ रहा है टीचिंग में रहने का वास्ते पीएच.डी. बहुत जरूरी है. तुम अभी उस तरफ सोचो.’\n-‘मन तो मेरा भी होता है सर. लेकिन…’\n-‘आई नो, आई नो. जेनेरल प्रोब्लम ऑफ बिहारीज. नो जाब, नो मनी. आर यू मैरेड?’\n-‘देखो माई ब्वाय. पहले ठीक करो.. फिर रास्ता ऊपर वाला देगा. हैव फेथ इन योरसेल्फ. ओ.के..’\nजुगेसर देखलन चटर्जी सर टेबुल पर कुछ लिखे लगलन. ऊ प्रणाम कर के निकल गइलन. बहुते प्रोत्साहन महसूस होत रहे. त का बैकुण्ठ जी ठीके कहत रलहन?\nकब दिन निकल गइल. एगो क्लासमेट मिल गइल. पटने के रहे. ऊ आईएएस के तैयारी करत रहे. पिछला बार एलायड मिलल रहे ना गइल. ओकरे साथे गांधी मैदान से टहलत-टहलत फ्रेजर रोड का ओर निकल गइलन जुगेसर. उहां से स्टेशन के तरफ. ऊ हनुमान जी के बड़ा भक्त रहे. ओकरा साथ-साथ जुगेसरो भगवान का सामने माथा झुकवलन तब हनुमान मंदिर के चेहरा आज जइसन ना रहे. लौटे में करीब9बज गइल. गेट पूजा खोलली.\n-‘कहां-कहां घूमत रनीह सारा दिन. हाथ मुंह धोईं हम खाना ले आवतानी. ‘\nजुगेसर कमरा में जाके कपड़ा बदललन. हाथ मुंह धोके अभी पायजामे पहिनले रहस कि पूजा खाना लेके पहुंच गइल. अपना खाली बदन पर बड़ा लाज लागत रहे. शर्ट बैग में रहे. जवना के निकाले जाए का जगह पूजा खड़ा रहे. उनकर शरमाइल देख के पूजा खिलखिला के निकल गइल. तब जा के उनका सांस में सांस आइल.\nतिसरका दिन साँझिए के बैकुण्ठ जी के बता दिहलन जुगेसर जे काल्हु सबेरे ऊ निकल जइहन. रात में नींद ना आवत रहे. ऊ उठ के छत पर टहले लगलन. चांदनी रात रहे. चारों ओर सन्नाटा. ऊ सीढ़ी के पीछे की ओर रहस. तबही कुछ आहट महसूस भइल. देखलन पूजा हई. धीरे-धीरे फुसफुसाइल – ‘नींद नइखे आवत. ‘\nजुगेसर निरुत्तर. ऊ अउर पास अइली. धीमा आवाज आइल – ‘आप त चल जाइब. हमरा के भुला ना नु जाइब?’\nजुगेसर चुपचाप निहारत रहलन. टहटह अंजोरिया के परकास में खुलल बाल का बीच चेहरा साफ-साफ देखाई देत रहे.\nऊ आगे बढक़े एकदम सामने आ गइल. दूनो हाथ पकड़ के कहली – ‘का भइल, कुछ बोलत काहे नइखी? जुगेसर के होठ हिलल. दूनो हाथ से पूजा के सर पकड़लन. पूजा के चेहरा अपने आप ऊपर उठ गइल. दूनो के होठ सट गइल. दूनो के सांस रुक गइल रहे. आ साथ में हवो ठहर गइल जइसे. चांद के मुस्कुराइल देख के कहीं कवनो आवारा चिडिय़ा शान्ति भंग क दिहलस. पूजा चिहुंक के अपना के उनका बाहुपाश से अलग कइलस आ तेज पैर नीचे चल गइल.\nजुगेसर का पैर पर जोर ना मिलत रहे. ऊ धीरे-धीरे कमरा में अइलन. बिछावन पर लेटत-लेटत कब नींद के गोद में समां गइलन, पता ना चलल.\nअबकी बार समस्तीपुर एगो नया अनुभूति लेके अइले जुगेसर. दिन त स्कूल में निकल जाव लेकिन रात में उहे अनुभूति तरह-तरह से याद आवे. ई अइसन बात रहे जवना के केहु से कहलो ना जा सके. एक तरह के कसक, जवना के अनुभव उनका पहिला बार भइल रहे. बीच-बीच में विनोद पाण्डेय जी से कालेज में मिल आवस. एक दिन विनोद जी क्लास लेत रहस. जुगेसर का सब लेक्चरर लोग से परिचय हो गइल रहे. डॉ.ठाकुर अकेलहीं बइठल रहस. उहे समस्तीपुर कालेज में पीएच.डी. कइले रहस. स्वाभाविक रूप में थोड़ा अकड़ रहे. आज उहे बात उठवलन – ‘कब तक रिजल्ट आ रहा है आप लोगों का योगेश्वर बाबू?’\n-‘सर, कहत रल लोग एही महीना में. ‘\n-‘फिर क्या सोच रहे हैं? टीचिंग में आना है या कोई दूसरा विचार कर रहे हैं. ‘\n-‘अभी तक त कुछ निर्णय ना कर पइले हईं. ‘\n-‘यही तो प्राब्लम है बिहारियों का. सोचते हैं समय आने पर सोचेंगे. अरे भाई, समय आने पर सोचने का समय थोड़े मिलता है. ‘ अपना अलंकृत वाक्य पर खुद मुस्कुराये लगलन डॉ.ठाकुर.\n-‘अब हम का कहीं सर. सबकर आपन लिमिटेशन होला.’\n-‘लिमिटेशन का सहारा लेकर अपना दोस्त की तरह नहीं बन जाना भैया.’\nजुगेसर इशारा समझे के कोशिश कइलन. उनकर भंगिमा देख के डॉ.ठाकुर समझ गइलन स्पष्ट कइल जरूरी बा. ऊ कहलन – ‘लिमिटेशन लाता है समझौता. और आदमी जब जिन्दगी से समझौता करता है एक के बाद दूसरा समझौता उसे नीचे ढकेलता जाता है.’\nजुगेसर डॉ.ठाकुर के एक-ए-गो शब्द जइसे समझे के कोशिश करे लगलन. तब ले घंटी बज गइल. डॉ.ठाकुर उठके उनका पीठ पर हाथ रख के कहलन -‘हम क्लास में चलें भाई. बेस्ट ऑफ लक.’\nथोड़ देर में विनोद जी आ गइलन. आज जुगेसर उनका ओर बड़ा ध्यान से देखे लगलन. ऊ धम्म से कुर्सी पर बइठलन. पानी के गिलास हाथ में लेत-लेत पुछलन – ‘कतना देर अइला भइल योगेश्वर जी?’\nपानी पीके ऊ एगो लम्बा सांस लिहलन. एगो अल्कोहल जइसन गंध अनुभव कइलन जुगेसर. त का ड्रिंक करे लगलन विनोद जी?\nबातचीत करे लागल लोग. पटना से जवन पता चलल रहे जुगेसर बतवलन. साथ ही उनको के पता लगावे के कहलन. आज बातचीत में कुछ मजा ना आवत रहे.\nऊ महीना निकल गइल. रिजल्ट के पता ना चलल. इन्तजार के समय बड़ा लम्बा होला. एक दिन ऊ क्लास में रहस. तबहीं चपरासी आइल. बतवलस-प्रो.पाण्डेय आइल बाडऩ. जुगेसर क्लास छोड़ के भागल-भागल अइलन. उनका के देखते विनोद जी खुद खड़ा होके आगे बढ़लन. जुगेसर कुछ कहस एहसे पहिलहीं ऊ उनकरा के अंकवारी में भर लिहलन. – ‘अरे यार, कमाल कर दिया तूने.’ दोसरा लोग की ओर देखके कहलन – ‘ग्रेट, जानतार सब लोग ? योगेश्वर हैज गौट फर्स्ट क्लास फर्स्ट.’\nजुगेसर के त होश उड़ गइल.\nविनोद जी जब मुक्त कइलन उनके ऊ कुछ बोल ना पवले. सुख आ दुख दुनु के चरम अनुभूति आदमी के मौन बना देला. विनोद जी चपरासी के पजरा बोलवलन. पाकेट से बीस रुपया देके कहलन – ‘भाई जा मिठाई ले आव. हमार भाई कमाल कर दिहले बा.’\nजुगेसर का सच में लागल आज जिन्दगी सफल हो गइल. आज विनोद पांडे उनका सबसे बड़ा हितैषी लागत रहस. उनकर सर अपने आप विनोद जी का पैर पर झुक गइल.\nविनोद जी उनका के उठा के अपना से सटा लिहलन. उनकर अवस्था देख के जुगेसरो अपना के रोक ना सकलन.\nदोसरे दिन ऊ रवाना हो गइलन पटना. पहुंचत-पहुंचत शाम हो गइल. कालेज जाए के कवनो मतलब ना रहे. सीधा पहुंचलन ऊ बैकुण्ठ जी का घरे. दरवाजा खटखटवलन. बैकुण्ठ जी दरवाजा खोल के उनका के गले लगा लिहलन.\n-‘भगवान आखिर सच के पक्ष में फैसला दे देहलन. तू फर्स्ट क्लास फर्स्ट आइल बाड़.’ आज पहिला बार बैकुण्ठ जी का मुंह से उनका प्रति तू सम्बोधन निकलल रहे.\nजुगेसर के लडिक़ा जइसन हाथ पकड़ के ऊ अन्दर ले गइलन. आज ऊपर ना ले गइलन. सीधे अपना कमरा में ले गइलन. उनका बइठत बइठत उनकर मेहरारू हाथ में एगो प्लेट में लड्डू लेके अइली. ऊ उठ के उनकर पैर छुवलन. अपना हाथ से मिठाई उनका मुंह तक बढ़वली. मिठाई अपना हाथ से पकड़ के खाए लगलन जुगेसर.\nबैकुण्ठ जी आज कुछ बेसिए बोले लगलन – ‘बड़ी लड़ाई रल. पटना विश्वविद्यालय में फर्स्ट भइल मुख्यमंत्री भइला से कम नइखे. हमरा संतोष बा कि एगो हीरा हमरा कुटिया में कुछ दिन रहल.’\nजब सब कुछ सहज हो भइल त जुगेसर पुछलन – ‘पूजा नइखी का?’\n– ‘नइखी माने ? ऊ त जब से खबर पवले बिया खुशी से नाचतिया. उहे त मिठाई लेके आइल रल. सबसे कहत फिरता हमार सर फर्स्ट भइल बाडऩ केमिस्ट्री में.’\nथोड़ देर रुक के कहलन – ‘लागता तहरे जाए क पड़ी पूजा का पास.’\n-‘चलीं.’ कहके जुगेसर उठ पड़लन. बैकुण्ठ जी आगे-आगे पूजा वाला कमरा में जा के लाइट जलवलन. पूजा एकेबेर में उठ खड़ा भइली.\n-‘देख के आइल बा?’\nपूजा टुकुर-टुकुर ताके लगली. आंखिन का ओर देख के जुगेसर महसूस कइलन आंख सूजल बा. आंख झुका के खाली अतने कह पवली पूजा – ‘कांग्रेचुलेशन.’\n-‘खाली कांग्रेचुलेशन कहला से होई?’ जुगेसर कहलन. पूजा सर झुकवले झुकवले कहली – ‘ हम आउर का कर सकिला?’\n-‘काहें? अब तू फर्स्ट आके हमरा के कांग्रेचुलेशन देबे के बाध्य कर.’ माहौल सामान्य हो गइल. आ पूजो. ऊ कहली – ‘बइठीं सब. हम चाय ले आवतानी’\nऊ किचेन में चल गइल. जुगेसरे कहलन – ‘चलल जाव, ऊपरे बइठल जाव.’ दूनो आदमी ऊपर कमरा में गइल लोग. आज ऊपर बिछावन लागल रहे. बइठे का पहिले हाथ से छुवलन जुगेसर. एगो अलग सुख पूरा शरीर में फइल गइल. तरह-तरह के बात भइल. आगे के कैरियर जुगेसर खातिर ज्यादा महत्वपूर्ण रहे. उनका इ त समझ में आ गइल टीचिंगे उनकर लक्ष्य हो सकेला. ओह खातिर कवनो कालेज ज्वाइन कइल जरूरी बा.\nजेकर केहू ना होला, ओकर खातिर भगवान होले. भगवान जब मदद करे चाहेलन केहू ना केहू व्यक्ति उनके रूप में आ जाला. जुगेसर खातिर विनोद पाण्डेय भगवान के दूत बन के मिलल रहस.\nसमस्तीपुर में आवत-आवत ऊ विनोद जी से मिले गइले. सुबह के समय रहे. हल्का-हल्का सर्दी रहे. बाहर लॉने में विनोद जी टहलत मिल गइलन.\n-‘आव आव योगेश्वर. हम तहरे प्रतीक्षा करत रहलीं ह.’\nजुगेसर उनकर पैर छुए के चहलन. पैर खींच के विनोद जी कहलन – ‘अरे भाई हमरा के एतना महान मत बनाव. हम तोहार बड़ भाई बानी.’\n-‘बड़ भइयो बाप के समान होला.’ जुगेसर उनका के निरुत्तर कर दिहलन.\n-‘अरे भाई अब पटना यूनिवर्सिटी के फर्स्ट ब्वाय से हम जीत सकिला का. चल बइठल जाव.’\nआज नौकर रहे. दू कप चाय लेके आइल. बात होखे लागल.\nतय भइल विनोद जी कालेज मैनेजमेंट से बात कइले बाडऩ. जुगेसर आपन बायोडाटा दे अइहन. विनोद जी से सम्पर्क के बारे में सबका मालूम रहे. दरभंगा विश्वविद्यालय बनला पर ऊ जे एगो महत्वपूर्ण जगह पइहन सबका पता रहे. विश्वविद्यालय से अच्छा सम्पर्क कालेज खातिर हमेशा लाभप्रद होला.\nएक महीना के अन्दर जुगेसर जी समस्तीपुर कालेज में केमिस्ट्री के लेक्चरार हो गइलन. ऊ पहिला काम कइलन पटना बैकुण्ठ जी के पत्र लिखके सूचित कइलन. ओमे अपना कालेज के फोन नम्बरो दिहलन. सकुचाइल सकुचाइल बाबूओजी के चिट्टी भेजलन.\nकरीब एक महीना बाद कहीं से फोन आइल. जुगेसर का हलो कइला पर जवन आवाज आइल ओकर आशा ऊ ना कइले रहस. पूजा रहल. शुरू में त आवाज में थोड़ा घबराहट रहे. धीरे-धीरे ठीक हो गइल.\n-‘हमनी के फोन लाग गइल.’ बतवली पूजा – ‘अब रउरा फोन करब.’\n-‘लेकिन नम्बर त बताव.’ जुगेसर मुस्कुराइल ना रोक पवलन.\nफोन से बतियावे के सबसे बड़ा फायदा बा – जवन बात आदमी सामने ना कह सके, ऊहो आराम से कह लेला. पूजो आज बहुत कुछ कह गइली. हालांकि कवनो क्रम ना रहे लेकिन जुगेसर के सोचे के एगो अलग आयाम जरूर मिल गइल. जुगेसर स्वभाव से अंतर्मुखी रहस लेकिन पूजा उनका जिन्दगी में एगो अलग तरह के रंग ला देले रही. अइसहूं बचपन से अब तक के लड़ाई थम गइल रहे. जिन्दगी के ठहराव वाला स्थितिओ बड़ा महत्वपूर्ण होला. ए समय के तुलना दूसरा ग्रह के यात्रा पर निकलल रॉकेट से कइल जा सकेला. जैसे चन्द्रमा पर जाए वाला रॉकेट बा. पृथ्वी के कक्ष में चक्कर लगावत-लगावत उ अइसन जगह पहुंचेला जहां पृथ्वी आ चन्द्रमा दूनो के गुरुत्वाकर्षण एक दूसरा के बैलेन्स कर देला. इहां से चन्द्रमा के कक्ष में घुसे खातिर रॉकेट का एगो अलग फोर्स के जरूरत होला. यदि ऊ फोर्स सटीक समय पर ना मिले त रॉकेट पृथ्वी के चारों ओर घुमते रह जाई. आ चांद के यात्रा कभी पूरा ना कर पावेला. जिन्दगीओ के लड़ाई कुछ अइसने होला. पढ़ाई के अवधि ले आदमी जवना ताकत के इस्तेमाल करेला ऊ ओकरा बाद अइसहूं कमजोर हो जाला. जबकि जीवन कक्ष में सफल प्रवेश खातिर ज्यादा अलग तरह के ताकत के जरूरत होला. ज्यादातर आदमी अपना पुरनका जीवन के चारों ओर चक्कर लगावे में रह जाला. मजा त ई कि ऊ पुरनका जीवन में लवटिओ ना पावेला.\nजुगेसर के पटना आइल-गइल कुछ बेसिए बढ़ गइल. अब ऊ प्रोफेसर प्रसाद रहस. पटना महात्मा गांधी पुलो बन गइल. अब समस्तीपुर से बस सीधा पटना पहुंचा देव. ऊहां से ऊ बैकुण्ठ प्रसाद के घर जास. अब खाली हाथ ना जास. मिठाई के डब्बा रहे हाथ में. एक बार बैकुण्ठ जी के पत्नी खातिर एगो साड़ीओ ले गइल रहस. मुंह से त ना नुकुर कइली ऊ लेवे में लेकिन अन्दर के प्रसन्नता चेहरा पर साफे झलकत रहे.\nथोड़ मुश्किल रात में भइल. खाना लेके पूजा आइल रहे. ओकरा के कुछ बोलत ना देख के ऊ पुछलन – ‘का बात बा आज हमार पूजा नाराज लउकतारी?’\nपूजा मुंह बिचकवली – ‘हमरा नाराज होखे के कवन अधिकार बा?’\n-‘तब त सचमुच में पूजा रानी गुस्सा में बाड़ी. लेकिन न बतवला से हम कइसे समझब?’\n-‘वाह, मम्मी खातिर त स्पेशल गिफ्ट आइल ह. हम त यादो ना अइनी.’\nजुगेसर का समझ में आ गइल. कहलन – ‘सॉरी बाबा. वैरी सॉरी. लेकिन इ कइसे समझलू ह कि हम तहरा के भूल गइल बानी.’\nफेर अपना बैग से एगो पैकेट निकललन. उनका देबे के पहिलहीं पूजा झपट के ले लिहलस. खोलत-खोलत कहलस – ‘का ह?’\nकहे के ना पड़ल. पैकेट में एगो पेन सेट रहे. पूजा का थैंक्यू कहला पर जुगेसर कहलन – ‘खाली थैंक्यू कहला से ना होई.’\n‘छि:!’ कहके पूजा कमरा से बाहर हो गइल. रात में जुगेसर के नींद खुल गइल. अभी-अभी2बजल रहे. कतनो कोशिश कइलन नींद ना आइल. तबहीं लागल कोई आव ता. ऊ सांस बंद कर के इन्तजार करे लगुअन. कुछ देर तक कुछ ना बुझाइल त आंख खोललन.\nगेट पर खड़ा रहे ऊ. ऊ आगे बढ़लन. दूनो के बांह उठ गइल. फिर दूनो शरीर एक दूसरा के जकड़ लीहलस. सुनसान रात में दूगो होठ मिले के आवाज आइल. फेरु सहारा देके बिछावन का ओर ले अइलन. हल्का सा विरोध बुझाइल ओने से.\nबेहोशी भंग भइल.\n-‘इ का कइनी?’\n-‘हम ना तू.’\n-‘दूनो जने लेकिन फल?’\n-‘दूनो का मिली. ‘\n-‘अबहीं ले हम झूठ नइखी बोलत. ‘\n-‘हमरा विश्वास बा तबहीं त… ‘\nआगोश में भर लिहलन ऊ. कसमसाहट के आवाज.\nसमस्तीपुर के बस रहे चार बजे. जुगेसर सबसे बिदा लिहलन.\nपढ़ावल सबसे सुन्दर पेशा ह. यदि मन से कइल जाव. खासकर के यदि विद्यार्थी समझदार होखे. आज बीएससी में क्लास लेत रहस जुगेसर. तब क्लास में अंग्रेजी बोले के रिवाज रहे. विषय रहे आणविक संरचना. शुरू में कएक मिनट बोले में थोड़ा हकलाहट रहे उनका में, आ छात्रन में अकुलाहट. एकरा पहिले इ क्लास डॉ.ठाकुर लेस. फिर त जुगेसर रम गइलन.\n-‘आप सब का ब्रह्माण्ड संरचना के बारे में त थोड़ा बहुत ज्ञान होई. आणविक संरचनो बहुत हद तक ओइसहीं बा. बल्कि अइसे कहल जा सकेला हरेक परमाणु ब्रह्माण्डे के छोटहन स्वरूप ह. हरेक परमाणु मुख्यत: तीन चीज से बनल बा प्रोटान, न्यूट्रान अउर इलेक्ट्रान. प्रोटान (+) पाजिटिव आवेश से, इलेक्ट्रान (-) निगेटिव आवेश से आवेशित होला, जबकि न्यूट्रान के कवनो आवेश ना होला. प्रोटान आ न्यूट्रान के वजन होला जबकि इलेक्ट्रान में कवनो वजन ना होखे. प्रोटान आ न्यूट्रान मिलके न्यूक्लियस बनावेला. कौनो पदार्थ के आणविक वजन ओकरा में प्रोटान आ न्यूट्रान से निर्धारित होला.\nअब जवन स्वाभाविक प्रश्न उठत बा ऊ ई कि प्रोटान (+) आ इलेक्ट्रान (-) होके अलग-अलग कइसे रहता. (+) प्लस आ (-) माइनस एक दूसरा के खींचत काहे नइखे.\nथोड़ा रुकले जुगेसर. क्लास में चारो ओर नजर दौड़वले. क्लास में कुल चार गो लडक़ी रहलीं जवन सामने साइड का बेंच पर सब बइठल रहे. ओह समय लडक़ी के क्लास में अलग बइठही के चलन रहे. सब लडिक़ा चोर नजर से ओनिए देखत रह स. जुगेसर हल्का सा मुस्कुरा के फिर शुरू क दिहलन – ‘काहे कि इलेक्ट्रान न्यूक्लियस के चारों ओर चक्कर लगावत रहेला, एगो निर्धारित कक्ष में. जब तक ऊ घूमत रही परमाणु रही, आ घूमल बंद त परमाणु के अस्तित्व खतम.’\nन जाने कब से विनोद जी पीछे खड़ा भइल रहस. साथ में प्रिंसिपल भी रहस. जुगेसर एतना मगन होके पढ़ावत रहस कि ध्यान ना दिहले. क्लास का बाद विनोद जी कहलन-‘अरे भाई तू त सबकर छुट्टी कर देब. चल आज शाम के हमरा घर पर पार्टी बा. हमार घरे नइखी त थोड़ा मस्ती कइल जाव.’\n‘नया अनुभव’ इहे जुगेसर के भेंटाइल रहे. जिन्दगी के हरेक मोड़ पर नया नया परिचय. अइसन पार्टी से ऊ पहिला बार मुखातिब भइलन. उनका कालेज के लोग रहले रहे. एगो विशिष्ट व्यक्तिओ रहस. उनका नया से परिचय भइल. नाम रहे सत्यकाम जी.\nकालेज के चपरासी बडक़ा बैग में सामान लेके पहुंचल. सोफा पर ऊ पांचों जाना बइठ गइल लोग. पांच गो गिलास आ पानी रख गइल चपरासी. जुगेसर जी पानी ढार के पीए लगलन. डॉ.ठाकुरे कहलन – ‘अरे योगेश्वर जी, पानिए से पेट भरिएगा का?’\nतब तक एगो बोतल खुलल. ढारे का बेर जुगेसर एक बार हिचकलन लेकिन खुद के पिछड़ल ना समझल जाव सोच के कुछ बोललन ना. एगो प्लेट में चना के भूंजा रहे, तेल मिर्ची का साथ मिलावल. सभे शुरू क दिहलन – ‘चियर्स.’\nपहिलका घूंट में जुगेसर का लागल उल्टी हो जाई. का गन्दा गंध आ स्वाद रहे. ऊ जल्दी से एक मुट्ठी चना मुंह में डललन. -‘ बाप रे.’\n-‘धीरे-धीरे, जनाब.’ डॉ.ठाकुर अपना चिरपरिचित अदब से कहलन.\nThis entry was posted in उपन्यास, साहित्य and tagged जुगेसर, भोजपुरी उपन्यास, हरेन्द्र कुमार by Anjoria. Bookmark the permalink.


कंकाल के रहस्य - 1 - अभय कृष्ण त्रिपाठी "विष्णु" - मैना: भोजपुरी साहित्य क उड़ान (Maina Bhojpuri Magazine)\nHome अभय कृष्ण त्रिपाठी "विष्णु" Katha कंकाल के रहस्य - 1 - अभय कृष्ण त्रिपाठी "विष्णु"\nकंकाल के रहस्य - 1 - अभय कृष्ण त्रिपाठी "विष्णु"\nसिगरा पुलिस थाना के दरोगा के कमरा में गमछा पाड़े, ठलुआ क साथे बइठल रहले आ उनका सामने इन्सपेक्टर सिंह अपना एगो अउर अफसर के साथ बइठल रहलन. सबकरा आगे चाय अउर नाश्ता राखल रहे, बाकिर खाली कप अउर प्लेट ई बात के गवाही देत रहन सऽ कि ऊहाँ नाश्ता के दौर खतम हो चुकल बा. सिंह साहब उनका के कुछ बतावत रहलन आ उनका साथे ठलुआ भी उनकर बात बड़ा ध्यान से सुनत रहे.\n'मतलब आप ई कहत बानी कि आप लोग के एगो कंकाल मिलल बा जेकर पहिचान करे के चुनौती बा? सिंह साहब, ई त हम पहिला बार सुनत बानी कि पुलिस कंकाल के शिनाख्त खातिर एतना परेशान बिया. ना त हकीकत त ईहे बा नू कि हर महीना ना जाने केतना लाशन के लावारिस के रुप में ठिकाने लगावल जाला.'\nसिंह साहब के बात सुन के पाड़ेजी सवाल कइले त पुलिस के दुनो अधिकारी एक दुसरा के देखे लागल. फिर इन्सपेक्टर सिंह जिम्मेदारी लेके सब बतावे शुरु कइले...\n'गमछा जी, हम आपके बात समझ सकत हईं. लेकिन का हव कि ई कंकाल एस.पी. साहब का घर के पिछवाड़े पुरान तालाब क किनारे से बरामद भयल रहल. आ खुद एस. पीए. साहब ई कंकाल के बरामद कइलन.'\nसिंह साहब के बात पाड़ेजी अउरी ठलुआ दुनो जाना बड़ा ध्यान से सुनत रहे लोग. एतना बात कह के सिंह साहब चुपा गइले त पाड़ेजी आपन सवाल कइले...\n'सिंह साहब, हम ऊ कंकाल जरुर देखे चाहेब जेकरा वजह से आपके रात के नींद अउर दिन के चैन उड़ल बा.''जी जरुर लेकिन ओकरे खातिर हम लोग के बी. एच. यू. के मेडिकल कालेज चले के होई.' एतना कह के पाड़ेजी खाड़ भइले त सबे खाड़ हो गइल. अब तक के बातचीत के ध्यान से सुनत ठलुआ से ना रह गइल आ ऊ धीरे से पाड़ेजी के कान क पास जाके एगो सवाल करत बा...\n'लेकिन गुरु, खाली कंकाल से केहु के पहिचान कइसे हो सकत हव ?'\nई बात सुन के पाड़ेजी ठलुआ के देखे लगले. उनकर चेहरा बतावत रहे कि ऊ ठलुआ के सवाल से पूरा सहमत बाड़े. शायद ई सवाल सिंह साहब भी सुन लिहले. एही से एकरा पहिले कि पाड़ेजी ठलुआ के कुछ जवाब देते चाहे पुलिस से कुछ सवाल करते, सिंह साहब खुद ही बोल पड़ले...\n'हम लोग के पास कंकाल अउर कंकाल के पास से कुछ चीज भी मिलल हव जवन कि कंकाल के ही हव.'\nएतना सुन के पाड़ेजी पहिले सिंह साहब के देखले फिर ठलुआ के देख के कहले...\n'सुन लिहलऽ नू? एही के कहालाऽ डूबता के तिनका क सहारा. (फिर सिंह साहब से) भाई सिंह जी, फिर पहिले हमरा के उहे कुल चीजुइया देखा दीं.'\n'जी जरुर.' एतना कह के सिंह साहब एगो हवालदार के बोला के केस नम्बर ५१३७ में बरामद सामान के ले आवे के आदेश दिहले. एक बार फेर से सब लोग बइठ जात बा. तनिके देर में हवलदार एगो पोटली लेके आ गइल, जेके खोलला क बाद सिंह साहब टेबल पर कुछ चूड़ी के टुकड़ा, गंदा सा साड़ी के किनारा के टुकड़ा, एगो चाँदी के करधनी, कड़ा, आ एगो चप्पल के जोड़ी रख दिहले. पाड़ेजी एह सब के बड़ा ध्यान से देखे लगले आ जब सब कुछ देख लिहले त लम्बा साँस लेत सिंह साहब से कहले...\n'चलीं, एतना देखला के बाद ई त मालूम पड़त बा कि कंकाल औरत के बा. अब एतना अउर बता दीं कि डाक्टर लोग के हिसाब से कंकाल के उमिर केतना रहे आ बरामद भइला क केतना दिन पहिले ओकर कतल भइल होखी?'\n'जी, डाक्टर लोग के कहना हव कि मरत वक्त औरत के उमिर ३० से ३५ के बीच रहल होई, अउरी मरला के करीब एक महिना के भीतरे कंकाल बरामद हो गइल रहल.'\n'सिंह साहब, कउनो फगुआ के समय ना बा. काहे चिकारी करत बानी? एके महीना में लाश कंकाल में कइसे बदल जाई?' सिंह साहब के बात सुन के पाड़े जी आपन सवाल दाग दिहले.\n'गमछा जी, सब इलाका के आवारा कुत्तन के कारनामा से. ओनही सभन के मुँह में कुछ देख के जब एस. पी. साहब के कुछ शक भइल त घर का पिछवाड़ा से पिछला दस दिना से आवत बदबू के राज जाके खुलल कि ऊ बदबू एही कंकाल से आवत रहल.'\nई सब सुनला क बाद पाड़ेजी एक बेर फेर लाश के पास मिलल सामान के गंभीरता से देखे लगले. उनकर निगाह चाँदी के करधनी आ कड़ा पर आ के टिक जात रहुवे. सब देखला क बाद पाड़ेजी लमहर साँस खींचत कुछ सोचे लगले. फेर सिंह साहब से कहले...\n'सिंह साहब, दू काम करे के दरकार बा. जदि रउआ हमरा के कुछ जानकारी दिला देब त ई हमार वादा बा कि महादेव बाबू के कातिल के जइसना ना सिर्फ कंकाल के शिनाख्त हो जाई बलुक हम कातिल के आप तक पहुँचा के दम लेब.'\n'जी जरुर. आप जो कहा.' सिंह साहब जवाब दिहले.\n'हम कहेब ना. हम लिख के देबे चाहेब.' कह के पाड़ेजी टेबल पर राखल कागज कलम लेके कुछ लिखे लगले आ लिखला के बाद उनका के पकड़ा दिहले. 'लीहिं पढ़ लीं.' कागज देके पाड़ेजी खाड़ हो गइले. 'रउआ हमार काम कर दीं. राउर काम अपनेआप हो जाई.' कह के पाड़ेजी चले लगले त सिंह साहब से ना रह गइल.\n'लेकिन आप कंकाल देखे चलत रहला न?'\nपाड़ेजी खाड़ होके कुछ सोच के जवाब दिहले...\n'जरुर चलेब. बाकि पहिले कागज में लिखल जानकारी इकठ्ठा करवा लीं.' कह के पाड़ेजी ठलुआ के साथे बहरी चल गइले आ सिंह साहब कागज में लिखल पढ़ला के बाद कागज दुसरका अधिकारी के पकड़ा दिहले. ऊहो कागज पढ़ लिहलसि त दुनो जाना एक दुसरा के देखे लगलें.\nआखिर का लिखल रहे कागज में? का सिंह साहब पाड़ेजी के माँग पूरा कर पइहें?\nपढ़ीं जा अगिला अंक में.....................\nअंक - 86 (28 जून 2016)


‘लक्ष्मण रेखा’ बिहार में सुपर हिट, अब मुम्बई के बारी – Anjoria\n‘लक्ष्मण रेखा’ बिहार में सुपर हिट, अब मुम्बई के बारी\nसुपर स्टार विनय आनंद स्टारर भोजपुरी फिलिम ‘लक्ष्मण रेखा’ बिहार में सुपर हिट भइला का बाद अब मुम्बईओ में गजब के कलेक्शन बटोरत बावे. मुम्बई में जबरदस्त ओपनिंग मिलल एकरा आ एकरा के सुपर डुपर हिट बतावल जात बा. फिलिम के सफलता से विनय आनंद बहुते खुश बाड़न.\nफिलिम पूरा तरह से भारतीय संस्कृति आ भोजपुरिया संस्कार परोसत बिया आ समहर स्वस्थ पारिवारिक मनोरंजन करे वाली फिलिम बिया.\nअपना हर फिलिम ला कड़ा मेहनत करेली रिंकू घोष


आखिरी दौर के माहौल बना गइलन पीएम मोदी – टटका खबर\nआखिरी दौर के माहौल बना गइलन पीएम मोदी\nकाल्हु मंगल का दिने बिहार में पाँचवा आ आखिरी दौर के चुनाव खातिर तीन गो सभा क के पीएम मोदी माहौल बना गइलन. पूछलन कि चुनाव का बाद विपक्ष के नेता केकरा के बनइहें लालू. पीएम मोदी के कहना रहुवे कि मुख्यमंत्री पद खातिर त नीतीश के नाम तय क दिहले बाड़े बाकिर जवन तय होखल चाहत रहुवे से रहे विपक्ष के नेता के नाम. कहलन कि ई जाने के हक जनता के बा.\nआतंकवाद के दरभंगा मॉड्यूल के चरचा करत कहलन कि जाँच करेवाली एगो दलित महिला पुलिस अधिकारी के बिहारे छोड़ देबे ला मजबूर क दीहल गइल काहे कि जाँच के तार महास्वार्थबंधन के नेता लोग ले चहुँपे लागल रहुवे.\nकहलन कि अबकी के चुनाव दिल्ली के पॉलिटिकल पंडितो लोग के हिसाब लगा दी. ई लोग दिल्ली में बइटल हिसाब किताब करत रहेला कि हई वोट हेने जाई त हऊ वोट होने, हई जाति अइसन करी त हऊ जाति वइसन. बाकिर अबकी बिहार के चुनाव एह लोग के अटकर पचीसा के खेल के खुलासा करा दी.\nकहलन कि एह चुनाव का बाद सभका विकास का मुद्दा पर लड़े ला मजबूर हो जाए के पड़ी काहे कि जनता के विकास चाहीं. ओकरा जातिवार आ संप्रदायवाद से मतलब नइखे.\nकहलन कि हम विकास के मुद्दा ले के चलल रहीं तब लालू-नीतीश आरक्षण का मुद्दा छेड़ दिहलन बाकिर जब ओकर हवा निकल गइल त अब लोग मुँह चोरावे लागल बा काहे कि ई लोग पिछड़ा, दलित, आ जनजातियन के हक मार के एगो खास समुदाय के आरक्षण के फायदा चहुँपावल चाहत रहुवे. अब ई लोग आरक्षण के मुद्दा बिसार दिहले बा.\nकहलन कि इशारा साफे लउकत बा. पहिलका से दुसरका में, दुसरका से तिसरका में, तिसरका से चउथका में बेसी वोट पड़ल आ अब आखिरी चरण में पिछलको रिकार्ड टूट जाए के चाहीं.\nTags: पीएम मोदी, बिहार चुनाव


चुनाव से ठीक पहिले मनोज वाजपेयी के रैप बहुत चर्चा में बा. सिनेमा के कलाकार मनोज वाजपेयी के इ रैप बहुत खास टाइम पर आइल बा. यही रैप के बहाने पूरा माहौल पर लेखक विचार करत बाने.\nLast Updated: September 18, 2020, 1:38 AM IST\nमोबाइल प गाना बाजे लागलs. चंदन भईया मुड़ी गड़ा के देखे लगले.\nबम्बई में का बा,


Download देवघर में धुम मचा रहा है #विशाल गगन का सबसे हिट काँवर गीत 2019 - देवघर जाईब छोड़ के रोपनी | Mp4 3GP HD Download\nदेवघर में धुम मचा रहा है #विशाल गगन का सबसे हिट काँवर गीत 2019 - देवघर जाईब छोड़ के रोपनी\nदेवघर में धुम मचा रहा है #विशाल गगन का सबसे हिट काँवर गीत 2019 - देवघर जाईब छोड़ के रोपनी Video Download.Full Video Duration is 03:32 . From Category Bhojpuri Videos 2021 , Mp4 Full Hd Video 1080p 720p Formats Available For Download.\nTitle: देवघर में धुम मचा रहा है #विशाल गगन का सबसे हिट काँवर गीत 2019 - देवघर जाईब छोड़ के रोपनी Mp4 3GP HD Download\nDate : 2021-03-29 01:16:37 pm\nTags: देवघर में धुम मचा रहा है #विशाल गगन का सबसे हिट काँवर गीत 2019 - देवघर जाईब छोड़ के रोपनी, Bhojpuri Hit Songs,Bhojpuriwave,Bhojpuri LookGeet,देवघर में धुम मचा रहा है,#विशाल गगन का सबसे हिट काँवर गीत 2019,देवघर जाईब छोड़ के रोपनी,#विशाल गगन का सबसे हिट काँवर गीत 2019 - देवघर जाईब छोड़ के रोपनी,Ganja Bhang Firi Karo,Vishal Gagan,Vishal Gagan ka Naya Kanwar Geet,Vishal Gagan hit gaana,Vishal Gagan hd video,Vishal Gagan new video song,bolbam geet 2019,dewghar video,dewghar video song,Vishal Gagan ka naya gaana,Vishal Gagan New Video 2019\nDisclamer: The files here are hosted on Youtube.com, not on the https://files.mp3ko.com server and we do not upload them on our server. If you think this is an illegal file, please report it to Youtube with the video id ACo6h0DeztU


साढे छह लाख ग्राम प्रधानन से सीधा सम्पर्क सधीहे नरेन्द्र मोदी – टटका खबर\nसाढे छह लाख ग्राम प्रधानन से सीधा सम्पर्क सधीहे नरेन्द्र मोदी\nलखनऊ 06 नवम्बर (वार्ता) लौह पुरुष सरदार बल्लभ भाई पटेल के दुनिया के सबले ऊंच प्रतिमा “स्टेचू आफ यूनिटी” बनावे खातिर भाजपा से प्रधानमंत्री पद के उम्मीदवार नरेन्द्र मोदी देश भर के सगरी ग्राम प्रधानन से सीधा सम्पर्क सधीहें.\nराजनीतिक दृष्टि से एकर कतना फायदा उनुका मिली इ बतावल अबही मुश्किल बा बाकिर भाजपा के योजना बा कि लोकसभा चुनाव से पहिले देश के सगरी छह लाख 50 हजार से अधिका ग्राम प्रधानन से सम्पर्क हो जाव.\nलौहपुरुष सरदार बल्लभ भाई पटेल के 182 मीटर ऊंच प्रतिमा दुनिया के रिकार्ड बनइबे करी ओकरा साथे बने वाला संग्रहालयो शायद विश्व रिकार्ड बनाई काहे कि ओहमें देशभर के ग्राम प्रधानन के फोटो लगावे के साथ ओह लोग के नामो पता दीहल जाई.\nTags: नरेन्द्र मोदी, पटेल, प्रतिमा


मोदी के गोद लेवल गांव में बसपा जीतल - Khabar Lahariya (खबर लहरिया)\nखबर लहरिया जिलावाराणसी\tमोदी के गोद लेवल गांव में बसपा जीतल\nद्वारा लिखित खबर लहरिया November 8, 2015\nजि़ला पंचायत के चुनाव हो चुकल हव। जीतल प्रत्याशी खुश हयन तो हारल प्रत्याशी गमगीन। बनारस प्रधानमंत्री नरेंद्र मोदी की संसदीय सीट हव। एसे सबकर नज़र बनारस पर खूब टिकल रहला। नरेंद्र मोदी ने बनारस के गांव जयापुर आदर्श ग्राम योजना के तहत गोद भी लेहले हयन। एसे जयापुर गांव जउन क्षेत्र में पड़ला उ क्षेत्र में कौन पार्टी के समर्थन पाए उम्मीदवार के जीत मिली एपर सबकर नज़र टिकल रहल। वइसे त पूरा बनारस के नतीजा के इंतज़ार रहल। जि़ला पंचायत के चुनाव में अड़तालिस में से नौ सीट पर भाजपा समर्थित उम्मीदवार जीत सकलन। बाकी बसपा आउर दूसरे पार्टी के बोलबाला रहल। कुछे एक सीट पर समाजवादी पार्टी के लोग जीतलन। अराजीलाइन ब्लाॅक के वार्ड नम्बर एक से चुनाव जीतले हयन बसपा के रमेश तिवारी उर्फ गुड्डू तिवारी।\nइनसे कइले हई हम कुछ खास बातचीत-\nसवाल- जहाँ से आप जीतममे हयन उ क्षेत्र में प्रधान मंत्री मोदी के गोद लेवल गांव जयापुर भी आवला। जहाँ पर भाजपा के ज़्यादा बोलबाला रहला तो उहाँ से जीतब कइसन रहल?\nजवाब-मेहनत तो करे के पड़ल। एक बसपा का कैडिंडेट होके भाजपा के इलाके से वोट निकालब। आउर वो भी उस जगह से जउन मोदी जी की गोद में पलला – बढ़ला। पर हमके जनता वोट देहलेस आउर हम जीते।\nसवाल-आप अपने विरोधी अरूण सिंह के करीब आठ सौ बाइस वोटों से हराया हयन। एकरे खातिर आप कउनों खास योजना बनइले रहलन?\nजवाब- खास रणनीति के का कही। सब जगह पर प्रचार-प्रसार करत रहे। एसे पहिले 2010 में भी हम खड़ा भयल रहे। उस समय केवल पांच सौ वोट से हारल रहे। तब सोचले रहे कि चुनाव में कइसे-कइसे का करे के हव उ सब अनुभव काम आयल। आउर क्षेत्र के सब लोग जानत रहलन। एसे पहिले 2001 से 2005 तक में बिसुनपुर गांव के प्रधान रहे। आउर 2005 से 2010 तक हमार मेहरारू प्रधान रहलीन इ वजह से लोग जानत रहलन।\nसवाल-आपके विरोधी भाजपा से खड़ा रहलन। का अइसन कुछ भयल रहल कि उनके भाजपा के तरफ से कुछ मदद मिलत रहल या कइसन रहल उनकर चुनाव प्रचार-प्रसार?\nजवाब- अरे! मदद के कहत हईन। मैडम पूरा प्रचार-प्रसार ही भाजपा के समर्थक कइलन। अगर हमरे चुनाव में अइसन होत त हम आउर ज्यादा वोट से जीतीत। जकर सत्ता रही ओकर असर भी त रही।\nसवाल-आप चुनाव तो जीत लेहले हयन। अब आपके आगे के का रणनीति होवेे वाला हव? जनता के आप कैसे खुश करे वाला हयन?\nजवाब-जइसे हम जीतले हई। जनता हमरे उपर आपन भरोसा दिखइले हव वइसे हम पूरा मेहनत से जनता के समस्या दूर करब ताकि जनता कि इ ना लगे कि उ गलत इन्सान के जीतइले हव।\nWhat Happens After The Woman Candidate Wins?


Birthday of Yash Mishra who sells bulbs on the road becomesasuperstar of Bhojpuri films Bhojpuri Spl: रोड पर बल्ब बेचे वाला जब बन गइल भोजपुरी फिल्म के एक्शन स्टार यश कुमार, आज ह जन्मदिन – News18 Hindi\nBhojpuri Spl: रोड पर बल्ब बेचे वाला जब बन गइल भोजपुरी फिल्म के एक्शन स्टार यश कुमार, आज ह जन्मदिन\nहीरो बने खातिर भोजपुरी फिलिम के एक्शन स्टार यश मिश्रा (Bhojpuri Action Star Yash Mishra) अपना माई के पर्स से 150 रुपया लेके मुंबई भाग गइलें. सोचलन कि सुघर चेहरा देखके उनका फिलिम में काम मिल जाई, लेकिन एह खातिर खूब संघर्ष करे के पड़ल. आज 12 फरवरी के उनकर जन्मदिन ह.\nLast Updated : February 12, 2021, 15:16 IST\nहमार एगो शेर बा कि\nहोखे अगर जो हिम्मत कुछुओ पहाड़ नइखे\nमन में जो ठान लीं त कहवां बहार नइखे\nअगर रउआ मन में ठान लीं कि हमरा अपना सपना के साकार करे के बा, भले उ सपना केतनो असंभव होखे त एक ना एक दिन उ सपना जरूर पूरा होला. ई अलग बात बा कि ओकरा खातिर रउआ केतना साल बिना थके लगातार ओकरा खातिर परिश्रम आ इंतज़ार करे के पड़ेला. गायक से नायक बनल स्टार लोग से भरल भोजपुरी इंडस्ट्री में आपन अलग पहचान बनावल एगो नॉन-सिंगर खातिर केतना मुश्किल बा, रउआ भोजपुरी फिल्मन के आधुनिक इतिहास उठा के देख सकेलीं. बीस से ऊपर अइसन अभिनेता लोग हीरो बने भोजपुरी में आइल आ फ्लॉप हो गइल. लेकिन एह सबके बीच में 2013 से भोजपुरी फिल्मन में डैब्यू करे वाला यश कुमार मिश्रा आपन एगो अलग छवि बनावे में सफल रहल बाड़ें.\nयश के पूरा नाम यश कुमार मिश्रा ह. उनके जन्म 12 फरवरी 1985 के बलिया जिला में बेलथरा रोड के लगे गाँव चैनपुर गुलौरा में भइल. उनके पिता जी नौकरी में रहलें आ उनके परिवार गाँव के एगो मध्यमवर्गीय परिवार रहे जहां अक्सरहा लोग इहे सोचेला कि बेटा हमार पढ़ लिख के इंजीनियर भा कवनो सरकारी नौकरी कर ली. बाकिर यश के शुरू से ही अभिनय आ नृत्य के शौक रहे. ऊ बचपन में हर बियाह शादी में आगे आगे जाके लौंडा कुल के साथे नाचे लागस, जेकरा खातिर उनके पिता जी से खूब डाँट भी पड़े. जब 18 बरिस के भइलें आ अपना सपना पूरा करे के जोश जागल त उ घर वाला लोग के बिना बतवले गाँव से भाग गइले. ई 2002 के बात ह जब भागे से पहिले उ एगो लमहर ढाढ़ा के चिट्ठी लिखलें आ आपना माई के पर्स में से 150 रुपया लेके भाग गइलें. घर से राति के निकललें आ नजदीक के रेलवे स्टेशन बेलथरा रोड से बंबई जाए वाली ट्रेन दादर एक्सप्रेस पकड़ के मायानगरी पहुँच गइले.\nयश कुमार त सोचलें रहलें कि जाते उनके केहु हीरो बना दी लेकिन मुंबई में उनके जिनगी के तीत सच्चाई से पाला पड़ल. उ खाए खाए खातिर छीछीआए लगलें. कई जगह काम कइले. कई गो रात भूखे गुजरले. एगो त अइसन समय आ गइल रहे कि उनके रोज पेट भरे खातिर सड़क के किनारे सीएफएल बल्ब बेचे पड़े. उनके ई संघर्ष लगभग 10 साल चलल. 2002 -2012 तक मायानगरी के खाक छनलें. कई बार भइल कि गाँवें लौटे पड़ी लेकिन पुरबिया नवजवान गाँवही जाके का कर सकेला. फेर कमाए ओकरा शहर आवे पड़ी. उ फिल्म इंडस्ट्री में काम ना मिलला के चलते एक बार एतना निराश भइलें कि टैक्सी चलावे के भी योजना बन गइल रहे तले किस्मत से उनके सुनील शेट्टी के प्रोडक्शन हाउस में असिस्टैंट डायरेक्टर के तौर पर काम मिल गइल.\n2013 के बात ह जब प्रोडक्शन हाउस के ऑफिस में उनके मुलाकात एगो फिल्म प्रोड्यूसर दीपक शाह से भइल. दीपक शाह भोजपुरी में फिल्म बनावत रहलें, आ उ यश के लुक आ भोजपुरिया बैकग्राउंड के चलते उनके भोजपुरी में काम करे के न्यौता दिहलें. यश अइसन ही कवनो ऑफर के तलाश में रहलें एहीसे तुरंत स्वीकार कर लेहलें आ उनके एहीजे से बाउर दिन के अंत होखल चालू हो गइल. उनकर भोजपुरी फिल्मन में करियर के शुरुआत हो गइल. उनकर पहिला फिल्म दीपक शाह के निर्माण में बनल ‘दिलदार संवरिया’ आइल जवन 2013 में प्रदर्शित भइल. फिल्म में अंजना सिंह उनके हीरोइन रहली जिनका से बाद में यश बियाह भी कइलें आ उन दूनू जाना के देहि से एगो बेटियो बिया. अब भी यश अउरी अंजना के जोड़ी दर्शक देखल पसंद करेला आ दूनू लोग के कईगो फिल्म काफी अच्छा प्रदर्शन कइले बा.\nई फिल्म के बारे में बात करत बेरा यश कुमार एक बार कहले रहलें कि ई फिल्म जब बनत रहे तब हमरा बहुत डर लागे. एक तरफ दिनेश लाल यादव निरहुआ रहलें, एक तरफ पवन सिंह आ खेसारी लाल यादव. तीन गो सिंगर लोग इंडस्ट्री पर कब्जा जमवले रहे. हम ओ लोग के बीच में आपन स्थान बना पाएब कि ना एकर बड़ा डर रहे. भोजपुरिया दर्शक नॉन-सिंगर के मौका ही ना देव लेकिन हम शुक्रगुजार बानी कि हमार पहिलके फिल्म से हमार अलग पहचान बनल आ हम स्थापित हो गइनी.\nयश के भोजपुरिया दर्शक एक्शन स्टार के अलावा एगो संवेदनशील अभिनेता के रूप में जानेला. उ शुरुए से अपना फिल्मन में अलग प्रयोग करेलें. उनके एगो फिल्म ‘रंगदारी टैक्स’ सत्य घटना पर आधारित रहे आ गैंगस्टर श्रीप्रकाश शुक्ला पर बनल रहे जिनके 1999 में इन्काउनर भइल रहे. फिल्म पराग पाटील के निर्देशन में बनल रहे आ ओकरा खातिर यश काफी तैयारी कइले रहलें. उ अपना रोल खातिर गैंगस्टर के जिनगी पर रिसर्च कइलें, वजन कम कइलें आ बाल मुड़वा लिहलें फेर ओकरा पचिसवा दिन से शूटिंग शुरू कइले. 2016 में आइल ई फिल्म के काफी चर्चा भइल. उनके एक्शन और एग्रेशन वाला रोल त खूब हिट भइल बाकिर 2018 में मंजुल ठाकुर के निर्देशन में एक रजाई तीन लुगाई नाम से एगो कॉमेडी फिल्म आइल. फिल्म सिटकॉम जौनर के रहे आ दर्शकन के काफी पसंद आई. मंजुल ठाकुर के साथे यश एगो रॉम-कॉम फिल्म दुपट्टा वाली आई लव यू भी कइले.\nयश मिश्रा के एगो फिल्म नागराज भोजपुरी में वीएफएक्स के एगो अच्छा प्रयोग वाली फिल्म रहे, फिल्म नाग-नागिन के फैन्टेसी कथा पर आधारित रहे. यश के 2019 में आइल फिल्म ‘बिटिया छठी माई के’ उनके अबतक के सबसे बेहतरीन प्रदर्शन वाली फिलिम हवे. एह में उनके लीड रोल में रहे आ एकर कहानी भी यश ही लिखले. ई सामाजिक विषय पर बनल फिल्म ह जवन भोजपुरी सिनेमा खातिर आगो नया विषय रहे. फिल्म एगो संदेश के साथ बनल रहे कि हरबार स्त्रीए बाँझ ना होली, कई बार पुरुष में भी कमी हो सकेला. उहो बांझ हो सकेले. फिल्म में यश कुमार एगो विक्षिप्त व्यक्ति के भूमिका निभवले. यश के किरदार छठी मैया में काफी आस्था रखsता अउरी एक दिन जब उ छठी माता से एगो बेटी के कामना करsता त ओके मंदिर में एगो लावारिस नवजात बच्ची मिल जातिया, उ पागल बच्ची के पालता अउरी ओके सफल बनावता आ ओकरा खातिर सबसे लोहा लेबे खातिर तैयार रहsता.\nयश अपना स्वतंत्र यूट्यूब चैनल खातिर गाना भी गावल चालू कइले बाड़ें. उनके लीक से हटकर दु तीन गो फिल्म प्रदर्शन खातिर तैयार बा. ‘चंदन परिणय गुंजा’ आ ‘दामाद जी किराये पर हैं’ पारंपरिक वियाह के रस्म रिवाज के इर्द गिर्द बुनल गइल दु गो फिल्म बा जवना में परिस्थिति आ कुछ लोग के कारण कइसे नायक आ नायिका के जिनगी में अप्रत्याशित मोड आवत बा. यश मिश्र के करियर के उल्लेखनीय फिल्मन में से दिलदार संवरिया, हीरो गमछावाला, कसम पैदा करने वाले की, नागराज, इंडिया वर्सेस पाकिस्तान, सरगना कुशीनगर, रंगदारी टैक्स, लूटेरे, बिटिया छठी माई के आदि बा.\nBhojpuri Movies भोजपुरी भोजपुरी न्यूज


ज़ियौमी Mi964GB Expected Specs, Release Date in India - As on 7th July 2020 | Digit\nज़ियौमी Mi964GB\nCurrent Best Price of ज़ियौमी Mi964GB is ₹ 0\nज़ियौमी Mi964GB Specifications\nमॉडल : Xiaomi Mi 9\nरंग : Lavender Violet, Ocean Blue, Piano Black, Transparent\nउत्पाद के नाम : Xiaomi Mi 9\nपिछे वाला कैमरा मेगापिक्सेल : 48 + 16 + 12\nज़ियौमी Mi964GB Brief Description\nज़ियौमी Mi964GB Smartphone 6.39 -इंच स्क्रीन Super AMOLED के साथ आवेला, जौना के रेज़ल्यूशन 1080 x 2280 पिक्सल तथा पिक्सल घनत्व 403 पर इंच बा | फोन 2.84 Octa कोर प्रोसेसर से संचालित बा और एकर रैम 6GB बा. ज़ियौमी Mi964GB Android 9.0 ओएस पे काम करेला.\nज़ियौमी Mi964GB Smartphone July 2019 मे लॉंच भईल रहे|\nज़ियौमी Mi964GB मे कनेक्टिविटी के तरीका बा : ,GPS,Wifi,HotSpot,NFC,Bluetooth,\nफोन मे प्रमुख कैमरा 48 + 16 + 12 मेगा पिक्सेल शूट करे वाला बा|\nज़ियौमी Mi964GB के कैमरा मे Auto Focus,Face Detection,HDR,Panorama Mode,Geo-tagging,Touch Focus,Digital Zoom,Video Recording लोड बा|


टटका खबर, सोमार, ५ अप्रैल – Anjoria\nटटका खबर, सोमार, ५ अप्रैल\nअप्रैल 5, 2010 news in bhojpuri, टटका खबर\nमहिला आरक्षण विधेयक पर सर्वदलीय बईठका\nमहिला आरक्षण विधेयक के खिलाफ विरोधी दलन के आशंका खतम करे का उद्देश्य से आजु सर्वदलीय बईठका बोलावल गइल बा. सरकार के कोशिश बा कि विधेयक में अड़ंगा मत लगावल जाय आ एकरा के जस का तस पारित करा दिहल जाव. ओने यादव तिकड़ी अड़ल बिया कि जबले कोटा का भीतर कोटा ना दिहल जाई तबले विधेयक के विरोध जारी रही.\nजहरीली शराब पियला से फेरु भइल मौत\nआये दिन कहीं ना कहीं जहरीली शराब का चलते होखे वाली मौत के सिलसिला चलते रहेला. बनारस आ भदोही में फेर एहसे नौ गो मौत के बर आइल बा. कुछ आबकारी कर्मचारियन के निलम्बित कर दिहल गइल बा. एगो महिला प्रधान समेत तीन लोग के गिरफ्तारो कर लिहल गइल बा जे शराब बेचे का नाजायज काम में लागल रहे. एहसे पहिले १७ फरवरी के बनारस में जहरीली शराब से २७ जने के मौत भइल रहे.\nनीतीश पासवान जाति के भरोसा दिहलन\nबिहार सरकार का महादलितन में पासवान छोड़ सगरी अनुसुचित जाति शामिल बाड़ी स आ बस पासवाने जाति रह गइल बा दलित में. एह चलते रामविलास पासवान सरकार पर अनुसुचित जाति एकता तूड़े के आरोप लगावेलें. काल्हु बाबा चुहरमल जयन्ती में शामिल नीतीश पासवानन के भरोसा दिअवलन कि ओह लोग के पूरा ध्यान राखल जाई. पटना में भोला पासवान शास्त्री के मूर्ति लगावे के एलानो कइलें.\nदीक्षान्त समारोह के गाउन पर बखेड़ा बढ़ चलल बा\nदीक्षान्त समारोह में उपाधि देबेवाला आ लेबेवाला लोग के पारम्परिक गाउन के मध्ययुगीन बर्बरता के प्रतीक बता के उतार फेंके वाला केन्द्रीय मंत्री जयराम रमेश का खिलाफ अब ईसाई समूह उनका से माफी माँगे के कहले बा, कहत बा लोग कि जयराम रमेश ईसाईयन के अपमान कइले बाड़े. जबककि बात सही बा कि भारत में एह ईसाई परम्परा के चलावत रहला के कवनो जरुरत नइखे.\nपोप पर लड़िकन का साथे गलत आचरण करे वाला के बचावे के आरोप\nअपना कार्यकाल में दिवंगत पोप जॉन पॉल द्वितीय एगो कार्डिनल का खिलाफ जाँच में अड़ँगा लगवले रहलें. ऊ कार्डीनल कम से कम दु हजार लड़िकन के यौन शोषण कइले रहे. ऊ कार्डिनल पोप के दोस्त रहलें आ दोस्ती में हजार खून माफ कर दिहल मानवीठ स्वभाव ह. बाकिर एह मामिला के सामने अइला से पोप जॉन पॉल के संत के दर्जा मिले में दिक्कत आ सकेला.\nनिजी क्षेत्र के कर्मचारियन के एक लाख के बीमा\nभविष्य निधि खाता पर अब निजी क्षेत्र के कर्मचारियन के एक लाख रुपया के जीवन बीमा मिलल करी. पहिले ई सीमा साठ हजार रुपिया के रहे. भविष्य निधि के कुछ हिस्सा के शेयर बाजार में लगावे के प्रस्तावो पर विचार हो रहल बा जेकरा खिलाफ कर्मचारी संगठन एकजुट हो रहल बाड़े.\nगोविन्दोचार्य आपन संगठन छोड़लें\nकभी भाजपा के लिविंग कंप्यूटर कहल जाये वाला गोविन्दाचार्य अपने बनावल संगठन राष्ट्रीठ स्वाभिमान आन्दलन के संयोजक का पद से इस्तीफा दे के दिल्ली गइल बाड़े. कुछ दिन पहिले उमा भारतीओ अपने बनावल पार्टी से इस्तीफा दे दिहले रहली आ ओहि दिन से चर्चा रहुवे कि गोविन्दोचार्य उहे राह पकड़ सकेलें.\nबलिया के खाद्यान्न घोटाला में १०५ जने पर मुकदमा\nकरोड़ों के खाद्यान्न घोटाला में १०५ जने पर केस दर्ज करावे के खबर सामने आइल बा. आरोपी भूमिगत हो गइल बाड़े. केस मजबूत बनावे खातिर कोटेदारन के गवाह बना लिहल गइल बा आ सचिव, ग्राम विकास पदाधिकारी, आ पंचायत विकास पदाधिकारी पद पर रहल १०५ लोग के आरोपी बनावल गइल बा.\nनक्सली हमला में १० गो जवान के मौत\nएक तरफ केन्द्रीय गृहमंत्री पी चिदम्बम लालगढ़ में माओवादियन के बात करे के नेवता देत रहलें त दोसरा तरफ नक्सली उड़ीसा में विस्फोट कर के दस गो पुलिस जवानन के जान ले लिहलें. कहल जा रहल बा कि नक्सली समूह अब बड़का शहरन में आपन अड्डा बनावे का कोशिश में लागल बाड़े जेहसे ओह शहरन पर हमला करे में सुभीता हो पावे.\nटटका खबर, मंगल, ६ अप्रैल


रानी चटर्जी | Anjoria's Weblog | पृष्ठ 2\nTag Archives: रानी चटर्जी\nकलाकार, फिल्म में प्रकाशित किया गया | Tagged रानी चटर्जी\t| Leaveareply\nPosted on अक्टूबर 29, 2011 by Anjoria\nभोजपुरी फिल्म रंगबाज से हिट जोड़ी बन चुकल हैदर काज़मी आ रानी चटर्जी फेरू फिल्म ‘कालिया’ में नजर आवे जात बाड़े . एहू फिल्म के निर्माण ‘रंगबाज’ के निर्माता ए.एस.सी. डिजिटल प्रा. लि. करत बा आ निर्देशन करत बाड़े रंगबाज के निर्देशक रहल शिवराम यादव. ए.एस.सी. डिजिटल प्रा. लि. के कहना बा किर हैदर काजमी आ रानी चटर्जी के जोड़ी के दर्शकों अतना पसंद कइलन कि हमनी का एह जोड़ी के फेर से ले आवे के फैसला ले लिहनी.\nभोजपुरिया मिथुन चक्रवर्ती माने कि हैदर काजमी के फिल्म ‘रंगबाज’ एह साल के सबसे बड़हन हिट फिल्म साबित भइल बिया. एकरा चलते कई गो बड़का भोजपुरी फिल्मन के प्रदर्शन टार देबे के पड़ल. ‘रंगबाज’ के प्रचारो पर दिल खोलके पइसा खरचल गइल रहे.\nकलाकार में प्रकाशित किया गया | Tagged रानी चटर्जी, हैदर काजमी\t| Leaveareply\nPosted on अक्टूबर 11, 2011 by Anjoria\nकलाकार, फिल्म में प्रकाशित किया गया | Tagged मल्ल युद्ध, रविकिशन, रानी चटर्जी\t| Leaveareply\nबिआह कइल जरूरी बा कि ना एह सवाल के जबाब रिगल थियेटर फिल्म्स का बैनर में बनल भोजुपरी फिल्म ‘बिआह कइल ज़रूरी बा का’ में देखे के मिले वाला बा. एहमें रानी चटर्जी आ विराज भट्ट मुख्य किरदार में बा लोग. निर्माता हउवें मुन्ना रिज़वी अउर संगीत कुमार.\nआजुकाल्ह के लड़िका प्यार मोहब्बत का नाम पर के तरह लड़िकियन के अपना जाल में फँसावेले आ ओकनी के शारीरिक शोषण करके समाज में मुंहो देखावे लायक ना छोड़सु, जवना चलते कई बेर ऊ मरे खातिर मजबूर हो जाली. अइसने एगो घिनौनी कुकर्म के असर फिल्म के नायिका रानीओ पर पड़त बा आ ऊ लड़िकन से नफरत करे लागतिया. बाद में रानी का ज़िनिगी में एगो अइसन लड़िका आवत बा जे ओकर सोच बदलवा देत बा. दुनु एक दुसरा से प्यार करे लागत बाड़. लेकिन ऊ लड़िका रानी के एगो अइसन पचड़ा में फँसा देता कि रानी के होश उड़ जात बा. ई सब देखला का बादे पता चली कि बिआह ज़रूरी बा कि ना.\nमजेदार बाति ई बा कि एह फिलिम के कहानी खुद नायिका रानी चटर्जी लिखले बाड़ी. कलाकारन में रानी चटर्जी, विराज भट्ट, राज प्रेमी, बृजेश त्रिपाठी, सूर्या, सी.पी. भट्ट, मेहनाज़, अयाज़ ख़ान, के.के. गोस्वामी, राम मिश्रा, रानी खान, डॉ. अभय आशियाना आ कूछ अउरी नाम शामिल बा.\nरिगल थियेटर फिल्म्स के बैनर तले बनल एह फिल्म के निर्देशक संगीत कुमार, संगीतकार राज सेन, गीतकार एस. कुमार, कैमरामैन रवि चंदन, नृत्य निर्देशक एंथोनी, संवाद मनोज के. कुशवाहा, सह-निर्माता शिवा चौधरी, क़मर कुरैशी आ कार्यकारी निर्माता मशकूर चौधरी, कमल यादव आ निलाभ तिवारी हउवें.\nकलाकार, फिल्म में प्रकाशित किया गया | Tagged बिआह कइल जरूरी बा का, रानी चटर्जी, विराज भट्ट\t| Leaveareply\nइण्डस्ट्री न्यूज, कलाकार में प्रकाशित किया गया | Tagged पाखी हेगडे, मोनालिसा, रानी चटर्जी, रिंकू घोष\t| Leaveareply\nपहिले त रोकवावल चहली, अब नाम कमाइल चाहत बाड़ी\nफूल बनल अंगार के निर्देशक फहीम ए खान के कहना बा कि फिल्म के प्रदर्शन रोकवावे खातिर पूरा कोशिश कइली आ एहमें से चार गो आयटम सांग सेंसर में पैरवी करवा के कटवा दिहली. फिल्म के रिलीज में बहुते फजीहत उठावे के पड़ल, इहाँ तक कि फहीम खान के जेल तक जाये पड़ गइल. बाकिर अब जब फिल्म सफल हो गइल बा त उहे रानी चटर्जी अब वाहवाही लूटे में लागल बाड़ी. मुंबई में जब नवरंग थियेटर में एकर प्रीमियर शो राखल गइल त सगरी कलाकार अइले आ सहयोग कइले बाकिर रानी चटर्जी ना आइल रही. फिल्म बिहार आ मुंबई में शान का साथ चल रहल बा.\nफिल्म के कहानी कुछ अइसन बा कि गरीब फूलवा के इज्जति एक दिन गाँवे के ठाकुर लूट लेत बा. केस लिखवावे थाना चहुँपल फूलवा के इज्जति से पहिले थानेदार आ बाद में एसपी तक खेल लेत बाड़े. एही बीच थानेदार फूलवा के महतारी के मरवा देत बा. अकेली फूलवा के गाँव वाले गाँव से निकाल देत बाड़े त ऊ एगो डाकू धर्मा का गिरोह में शामिल हो जात बिया आ एक दिन अंगार बनि के अपना पर अत्याचार करे वालन पर टूट पड़त बिया. आ सभका से गिन गिन के बदला लेत बिया.\nफिल्म फूल बनल अंगार के निर्माता विशाल तिवारी आ अभिषेक धारीवा, संगीतकार आ निर्देशक फहीम ए खान, लेखक शकील नियाजी, गीतकार पवन मिश्रा, मुनव्वर आजमी, आ एस कुमार, एक्शन मास्टर गब्बर सिंह, छायाकार श्यामल चतुर्वेदी, नृत्य निर्देशक रामदेवन आ संजय हउवे. फिल्म के मुख्य कलाकारन में रानी चटर्जी, विशाल तिवारी, बिपिन सिंह, दीपक भाटिया, गोपाल राय, सीपी भट्ट, पवन मिश्रा, सीमा सिंह, पुरुनिला राय, हरि शरण, मंजू तिवारी, आ नरेन्द्र पाण्डेय शामिल बाड़े.\nकलाकार, फिल्म में प्रकाशित किया गया | Tagged फहीम खान, फूल बनल अंगार, रानी चटर्जी\t| Leaveareply